PELURU BERPANDU ISRAEL SASARKAN SYRIA DILANCAR DARI LUBNAN

BEIRUT: Peluru berpandu Israel yang dilancarkan ke wilayah Syria pada Ahad malam dilancarkan dari Sidon, iaitu bandar di selatan Lubnan, demikian laporan stesen TV Al Jadeed.

Agensi  berita Xinhua melaporkan, Ketua Pasukan Interim PBB di Lubnan pada bulan lalu, mengfailkan aduan serius terhadap Tentera Israel, menggesa ia menghormati Resolusi 1701 PBB dengan menghentikan pencabulan ke atas kedaulatan Lubnan.

Menurut pihak berkuasa Lubnan, Israel mencabuli ruang udara Lubnan hampir setiap hari. — Terjemahan AlHijrah Online


EMPAT MAUT TERMASUK SEORANG RENTUNG DALAM NAHAS DUA KENDERAAN

ALOR SETAR: Empat maut termasuk seorang rentung dalam kemalangan melibatkan kereta jenis Nissan Almera dan Proton Wira di KM58.2 Lebuhraya Utara Selatan arah utara, dekat Pendang, awal pagi tadi.

Pengarah Jabatan Bomba dan Penyelamat (JBPM) Kedah Sayani Saidon berkata identiti lelaki yang memandu kereta Nissan Almera, yang rentung dalam kejadian pada kira-kira pukul 2.20 pagi itu masih belum dikenal pasti.

Beliau berkata tiga lagi yang meninggal dunia di tempat kejadian terdiri daripada Mohammad Syafiq Kassim, 26 dan Shahrin Hafi Omar, 49, serta seorang wanita hanya dikenali sebagai Arni, 52, yang menaiki kereta Proton Wira.

“Sepasukan anggota dari Balai Bomba dan Penyelamat (BBP) Pendang dan BBP Jalan Raja telah dikerahkan ke lokasi kejadian sebaik menerima panggilan kecemasan pada pukul 2.22 pagi,” katanya dalam kenyataan di sini hari ini.

“Kemalangan melibatkan dua kereta dan empat mangsa. Terdapat seorang mangsa di dalam kereta Nissan Almera yang terbakar 90 peratus dan tiga mangsa di dalam kereta Proton Wira yang terbalik,” tambahnya.

Sayani berkata kesemua mangsa dalam Proton Wira berjaya dikeluarkan antara pukul 4.07 dan 4.52 pagi, manakala mangsa yang rentung di dalam kereta Nissan Almera pula berjaya dikeluarkan pada pukul 5.43 pagi.

Sementara itu Ketua Polis Daerah Pendang DSP Arriz Sham Hamezah berkata pihaknya menerima panggilan kecemasan berhubung kejadian pada kira-kira pukul 2.30 pagi.

Menurutnya siasatan awal mendapati kereta Proton Wira yang dipandu seorang lelaki dipercayai hilang kawalan dan berpusing sebelum melanggar kereta Nissan Almera yang dipandu seorang lelaki.

Beliau berkata kereta Proton Wira itu kemudian telah terbabas dan melanggar penghadang jalan sebelum terbalik, manakala kereta Nissan Almera pula telah terbakar.

“Kesemua yang terlibat maut di tempat kejadian. Polis sedang mencari waris mangsa dan sesiapa yang kehilangan ahli keluarga boleh menghubungi Insp Muhammad Atiq Elias dengan menelefon 012-7778761 atau 04-7592122,” katanya.–AlHijrah Online


24 RAKYAT PALESTIN SYAHID DALAM SERANGAN ISRAEL

GAZA: Sekurang-kurangnya 24 rakyat Palestin terbunuh manakala 215 lagi cedera dalam perang antara Israel dan Jihad Islam Palestin (PIJ) yang memasuki hari kedua.

Mangsa yang terkorban termasuk enam kanak-kanak dan dua wanita, menurut Kementerian Kesihatan Gaza dalam satu kenyataan pada Sabtu.

Tentera udara Israel mensasarkan sebuah kediaman di bandar Rafah di selatan Semenanjung Gaza pada malam Sabtu, hingga mengorbankan dua rakyat Palestin dan mencederakan lebih 30 yang lain, anggota keselamatan Palestin memberitahu Xinhua.

Jurucakap tentera Israel Avichai Adraee berkata dalam satu kenyataan bahawa serbuan itu mensasarkan komander briged selatan PIJ Khaled Mansour.

PIJ mengumumkan seorang anggotanya Ziad Al Mudallal terbunuh dalam serangan itu tetapi tiada kenyataan dikeluarkan mengenai Mansour.

Sementara itu, sekurang-kurangnya lima orang, termasuk empat kanak-kanak, terbunuh manakala 15 lagi cedera akibat serangan di kem pelarian Jabaliya di utara Gaza pada malam Sabtu, menurut sumber Palestin.

Israel menafikan pihaknya bertanggungjawab terhadap serangan itu, dan mendakwa roket milik PIJ menyebabkan “pembunuhan tragis kanak-kanak” di Jabaliya.–AlHijrah Online


KONVOI YADIM: USAHA PEYEBARAN AJARAN ISLAM SECARA KREATIF DAN BERKESAN

KUALA LUMPUR: Kaedah dakwah yang kreatif dan bijaksana mampu menarik perhatian golongan sasar dengan lebih berkesan.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, usaha agensi agama seperti Yayasan Dakwah Islamiyah Malaysia (YADIM) dalam menganjurkan acara konvoi bermotosikal dilihat mampu memberi kesan positif khususnya kepada generasi muda.

“Usaha seperti ini dengan berkonvoi kita nak zahirkan bahawa agensi agama seperti YADIM boleh memainkan peranan yang besar yang mungkin memberi kesan kepada remaja dan orang muda tatkala melihat konvoi-konvoi yang datang ke kampung halaman dan desa mereka.

“Sekurang-kurangnya berlaku satu interaksi dan muamalat dakwah yang akan memberi kesan cukup baik, insya-Allah,” katanya.

Beliau berkata demikian selepas menyempurnakan pelepasan 20 peserta Konvoi Motosikal Semarak Dakwah di pekarangan Kompleks Pusat Islam, Kuala Lumpur pagi tadi.

Konvoi anjuran YADIM itu akan mengunjungi tiga kampung orang asli di Selangor, Negeri Sembilan dan Pahang yang dianjurkan juga sempena bulan kemerdekaan 2020.

Antara pengisian lain termasuklah ‘street dakwah’, sesi kaunseling, kesedaran kesihatan, santai anak muda, tahsin Al-Quran dan bina insan.

Turut hadir dalam pelepasan konvoi pagi tadi, Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary dan Yang Dipertua YADIM, Nasruddin Hasan. — AlHijrah Online / Siti Baizura Shafiee


PENUBUHAN JAKIM SELARAS PERLEMBAGAAN

Oleh Datuk Zainul Rijal Abu Bakar

Baru-baru ini, ada sesetengah kalangan yang mendakwa penubuhan Jakim adalah tidak berperlembagaan dan perlu dimansuhkan.

Kalangan yang berpendirian begitu memegang pandangan bahawa oleh kerana Islam adalah di bawah bidang kuasa negeri sebagaimana diperuntukkan oleh Jadual Kesembilan Senarai II Butiran 1, kerajaan Persekutuan tidak mempunyai kuasa untuk membuat apa-apa tindakan mengenai agama Islam. Semua perkara yang bersangkutan dengan Islam adalah eksklusif berada dalam bidang kuasa negeri.

Dalam kerangka sistem Perlembagaan Persekutuan, Islam terletak di bawah kuasa negeri dan Ketua Agama Islam adalah sultan negeri itu sendiri. Bagi negeri-negeri yang tidak mempunyai sultan atau raja, Yang di-Pertuan Agong merupakan Ketua Agama Islam bagi negeri tersebut.

Parlimen walau bagaimanapun mempunyai kuasa yang sama dengan negeri-negeri lain untuk membuat sebarang undang-undang Islam dan kerajaan Persekutuan mentadbir agama Islam bagi Wilayah-Wilayah Persekutuan.

Jakim tidak mempunyai kuasa perundangan sama ada mengambil tindakan seperti menuduh orang Islam atas kesalahan jenayah syariah ataupun apa-apa kuasa negeri yang lain.

Jakim merupakan sekadar badan yang mengambil peranan menyelaras dan menyeragamkan pengamalan Islam di antara negeri-negeri.

Terpulanglah kepada negeri-negeri untuk membuat keputusan mereka sendiri. Jika adapun kuasa sedemikian kuasa tersebut diberikan oleh pihak negeri ataupun Wilayah Persekutuan.

Namun, tidak semua perkara berkaitan Islam terletak seratus peratus di bawah bidang kuasa negeri. Umpamanya, beberapa undang-undang Persekutuan yang mempunyai kaitan atau menyentuh pengamalan Islam dilulus Parlimen. Antara Undang-Undang tersebut ialah Akta Perubatan Tradisional dan Komplementari 2016 (Akta 775), Akta Mesin Cetak dan Penerbitan 1984 (Akta 301), Akta Bank Islam 1983 (Akta 276), Akta Tabung Haji 1995 (Akta 535), Akta Percetakan Teks al-Quran 1986 (Akta 326) dan beberapa undang-undang Persekutuan lain lagi.

Persoalan

Akta Perubatan Tradisional dan Komplementari 2016 umpamanya memperuntukkan dan mengiktiraf pengamalan perubatan Islam. Persoalan di sini bagaimanakah Kementerian Kesihatan Malaysia (KKM) dapat memastikan suatu perubatan Islam itu benar di sisi Islam bukan khurafat, sihir, syirik atau yang bertentangan dengan hukum syarak.

Sebagai sebuah entiti Persekutuan sudah pasti KKM memerlukan sebuah entiti persekutuan juga bagi membantunya. Tidak munasabah KKM terpaksa merujuk empat belas buah negeri bagi suatu perkara.

Oleh itu, Jakimlah entiti yang dirujuk dan ia bertepatan dengan peruntukan Perlembagaan Persekutuan dalam Jadual Kesembilan Senarai I Butiran 4(k) yang menyebut Kerajaan Persekutuan mempunyai kuasa dalam penentuan Hukum Syarak, selain daripada undang-undang diri, bagi tujuan-tujuan undang-undang Persekutuan. Undang-Undang Persekutuan yang dimaksudkan itu adalah Akta Perubatan Tradisional dan Komplementari 2016.

Bagi urusan haji pula, umpamanya, sebuah jabatan Persekutuan iaitu Jabatan Wakaf dan Haji (Jawhar) menguruskannya melalui Tabung Haji.

Urusan dibuat mengenai kuota haji, visa, pengamalan logistik dan sebagainya diurus oleh entiti Persekutuan. Ini adalah kerana hubungan antarabangsa iaitu antara Malaysia dan Arab Saudi dilakukan oleh kerajaan Persekutuan.

Kerajaan Arab Saudi tidak akan berunding dengan negeri-negeri mengenai perkara ini. Jadi entiti di peringkat Persekutuan yang menjalankan fungsi ini.

Suatu perkara lagi, jika kita meneliti peruntukan Perkara 12(2) Perlembagaan Persekutuan yang menyatakan bahawa dana awam boleh digunakan bagi pembangunan agama Islam. Dana awam daripada kerajaan Persekutuan adalah sah digunakan oleh kerajaan bagi maksud tersebut.

Persoalannya, bagaimanakah dana tersebut nak diuruskan bagaimana ia mahu digunakan dan siapa yang akan memantaunya? Sebab itulah Jakim diletakkan terus di bawah Jabatan Perdana Menteri dan berada di bawah seliaan Menteri di Jabatan Perdana Menteri.

Adalah mustahil dana tersebut digunakan secara semberono dengan terus disalurkan kepada negeri. Jakim merupakan pengurus kepada dana tersebut bagi memberi erti kepada Perkara 12(2) Perlembagaan Persekutuan tersebut.

Lantaran itu, saya tidak nampak bagaimana dikatakan Jakim tidak berperlembagaan. Situasi akan berbeza sekiranya Jakim bertindak dalam perlaksanaan undang-undang jenayah syariah di luar Wilayah-Wilayah Persekutuan, umpamanya, kerana ia adalah bidang kuasa negeri. Sehingga hari ini tiada sebarang campur tangan Jakim terhadap bidang kuasa negeri-negeri.Dalam sebuah negara yang mengamalkan prinsip federalisme dan terdapat dua badan perundangan iaitu Persekutuan dan negeri, hubungan antara dua badan perundangan ini mestilah akrab dan saling melengkapi bukan bersaing antara satu sama lain.

Bagi maksud itu, Jakim memainkan peranan yang penting bagi menyelaraskan pelbagai isu melalui pelbagai jawatankuasa antaranya Jawatankuasa Muzakarah Fatwa Kebangsaan, Jawatankuasa Teknikal Undang Undang Syarak/Sivil, Lembaga Penasihat Penyelarasan Pelajaran dan Pendidikan Agama Islam (LEPAI) dan banyak lagi tanpa mengambil kuasa negeri-negeri.

Jakim ditubuhkan secara pentadbiran oleh kerajaan tidak melalui undang-undang. Norma lazim ini memang biasa dilakukan dan tidak menyalahi Perlembagaan Persekutuan.

Representasi

Representasi salah juga selalu dibuat dengan hanya mengemukakan fakta Jakim diberikan dana yang banyak oleh kerajaan Persekutuan. Namun sebenar dana tersebut bukanlah semata-mata untuk digunakan oleh Jakim.

Jumlah besar digunakan untuk gaji para imam dan pegawai masjid yang berkhidmat di negeri-negeri, begitu juga ustaz-ustaz yang mengajar di sekolah-sekolah seluruh Malaysia. Ia bertujuan untuk membiayai dana pengembangan agama Islam di negeri-negeri seluruh Malaysia. Ia bukan untuk Jakim semata-mata. Golongan itu perlu membuat kajian terlebih dahulu sebelum membuat dakwaan yang tidak mempunyai asas.

Saya kekal berpandangan penubuhan dan operasi Jakim sah di sisi undang-undang dan Perlembagaan. Tiada apa salahnya malah operasi Jakim ini seharusnya diperkemas dan dipertingkat lagi bagi menjaga Islam sebagai agama bagi Persekutuan dan agama semua negeri-negeri di Malaysia selain Sarawak.

Saya juga ingin bertanya kepada pihak kerajaan Persekutuan, selepas PRU yang lepas telah ditubuhkan suatu jawatankuasa yang dinamakan Jawatankuasa Tertinggi Hal Ehwal Islam yang diurusetiakan oleh Majlis Raja-raja. — AlHijrah Online/Sinar Harian

Datuk Zainul Rijal Abu Bakar ialah Presiden Persatuan Peguam-Peguam Muslim Malaysia

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


PAPAGOMO DIDENDA RM2,100 CEDERAKAN, SEBUT PERKATAAN KURANG SOPAN TERHADAP SYED SADDIQ

KAJANG: Mahkamah Majistret di sini hari ini menjatuhkan hukuman denda RM2,100 ke atas bekas Exco Pemuda UMNO, Papagomo atau nama sebenarnya Wan Muhammad Azri Wan Deris, selepas didapati bersalah mencederakan Syed Saddiq Syed Abdul Rahman dan menyebut perkataan kurang sopan serta menghina Ahli Parlimen Muar itu.

Majistret Muhammad Noor Firdaus Rosli membuat keputusan itu selepas mendapati pihak pembelaan gagal menimbulkan keraguan munasabah terhadap Wan Muhammad Azri, 40, pada akhir kes pembelaan.

“Oleh itu, tertuduh (Wan Muhammad Azri) didapati bersalah atas dua pertuduhan. Bagi pertuduhan pindaan iaitu menyebut perkataan kurang sopan dan menghina, tertuduh didenda RM100 dan penjara sehari jika gagal membayar denda manakala pertuduhan mencederakan, tertuduh didenda RM2,000 dan penjara tiga bulan jika gagal membayar denda,” katanya.

Muhammad Noor Firdaus dalam penghakimannya berkata bagi pertuduhan menyebut perkataan kurang sopan serta menghina, ia perbuatan yang mengganggu-gugat keamanan.

“Bagi pertuduhan mencederakan, ia hanya melibatkan beberapa pergerakan kecil jari, namun telah mendatangkan rasa sakit kepada mangsa (Syed Saddiq) yang juga saksi dalam kes tersebut. Sehubungan itu, hukuman (mencederakan) haruslah setara dengan kekasaran yang telah dilakukan,” kata majistret itu.

Selepas menjatuhkan hukuman, Muhammad Noor Firdaus mengingatkan tertuduh dan orang awam yang berada di galeri awam dengan memetik sepotong ayat hadis iaitu “seorang Muslim (yang sempurna) ialah seorang yang selamat daripada lidah dan tangannya”.

“Mahkamah dimaklumkan tertuduh menuntut di sebuah sekolah pondok, mungkin ini adalah masa yang tepat untuk saya mengingatkan diri sendiri dan semua tentang apa yang telah ditinggalkan kepada kita.

“Saya turut menzahirkan penghargaan kepada pihak peguam dan pendakwaan yang mengendalikan kes ini atas kesantunan dan kerjasama yang ditonjolkan,” katanya.

Semasa rayuan terhadap hukuman, peguam Nik Saiful Adli Burhan mewakili Wan Muhammad Azri memohon anak guamnya dikenakan hukuman berbentuk denda paling rendah atas alasan tertuduh kini hanya peniaga dan pendapatannya tidak menentu.

“Selepas kejadian ini, beliau tidak pernah melakukan kesalahan termasuk kekerasan. Ini membuktikan beliau seorang yang baik dan telah insaf atas perbuatannya,” katanya dan menambah tertuduh telah memberikan kerjasama yang baik kepada mahkamah sepanjang perbicaraan.

Timbalan Pendakwa Raya Norfarhanim Abdul Halim memohon hukuman sewajarnya bagi memberi pengajaran kepada tertuduh dan masyarakat.

“Mahkamah perlu mengambil kira tertuduh merupakan orang yang dikenali masyarakat dan sepatutnya memberi contoh baik kepada umum. Mangsa telah mengalami kecederaan dan percakapan tertuduh mungkin dianggap biasa oleh tertuduh tetapi bukan dianggap biasa bagi individu lain,” katanya.

Seramai 11 saksi pendakwaan termasuk Syed Saddiq telah memberi keterangan pada perbicaraan bermula 4 Nov 2019 manakala pada peringkat pembelaan seramai enam saksi termasuk Wan Muhammad Azri telah memberikan keterangan.

Pada 21 Feb lepas, Mahkamah Majistret memerintah Wan Muhammad Azri membela diri atas pertuduhan mencederakan Syed Saddiq dan pertuduhan pindaan iaitu menyebut perkataan kurang sopan dan menghina Syed Saddiq.

Sebelum ini beliau didakwa atas pertuduhan mengaibkan kehormatan ahli Parlimen tersebut di bawah Seksyen 509 Kanun Keseksaan yang membawa hukuman penjara maksimum lima tahun atau denda atau kedua-duanya.

Wan Muhammad Azri menghadapi pertuduhan menyebut perkataan kurang sopan dan menghina iaitu “kau bodoh” terhadap Syed Saddiq, iaitu keamanan mungkin terganggu di tepi jalan Persiaran Impian Perdana, Saujana Impian di sini pada 11.05 pagi, 16 Feb 2019, mengikut Seksyen 14 Akta Kesalahan-Kesalahan Kecil 1955 yang membawa hukuman denda maksimum RM100.

Beliau turut didakwa sengaja mendatangkan kecederaan terhadap pengasas parti Ikatan Demokratik Malaysia (MUDA) itu pada bahagian leher dan bahu, di tempat, masa dan tarikh sama mengikut Seksyen 323 kanun sama, yang membawa hukuman penjara maksimum setahun atau denda hingga RM2,000 atau kedua-duanya.–AlHijrah Online


PERMAISURI JOHOR ZAHIR RASA SEDIH KES KANAK-KANAK MAUT DIPERCAYAI DIDERA

JOHOR BAHRU: Permaisuri Johor Raja Zarith Sofiah Sultan Idris Shah menzahirkan rasa sedih apabila menerima perkhabaran kes kematian kanak-kanak lelaki yang dipercayai menjadi mangsa dera di Senggarang, Batu Pahat, Isnin lepas.

Baginda bertitah agar seluruh rakyat Malaysia supaya lebih peka dan mengambil berat akan keselamatan kanak-kanak.

“Sungguh memilukan hati saya mendengar penerangan daripada Ketua Polis (Ketua Polis Johor Datuk Kamarul Zaman Mamat), sehingga beliau sendiri menitiskan air mata. Ia mengingatkan saya kepada kes mendiang ‘Baby Bala’ pada tahun 1990 yang turut membawa kepada penggubalan Akta Kanak-Kanak 2001.

“Sebagai seorang ibu dan juga nenek, saya bukan sahaja menyeru, bahkan merayu kepada seluruh rakyat Malaysia supaya lebih peka dan ambil berat akan keselamatan kanak-kanak. Setiap nyawa, tidak ternilai harganya,” titah baginda menerusi hantaran di Facebook The Royal Johor.

Raja Zarith Sofiah berkenan menerima menghadap Kamarul Zaman bagi menerima persembahan makluman mengenai fakta-fakta kes itu di Istana Bukit Serene di sini, semalam.

Turut hadir pada pertemuan itu, Penasihat Undang-Undang Negeri Johor Datuk Amir Nasruddin dan Presiden Johor Women’s League (JEWEL) Thanam Visvanathan-Suresh bagi menyampaikan pandangan daripada sudut perundangan serta badan bukan kerajaan (NGO).

Permaisuri Johor turut bertitah agar kematian kanak-kanak itu tidak sia-sia dan menjadi peringatan kepada masyarakat untuk lebih peka dalam usaha melindungi golongan itu.

“Ada pepatah menyebut satu kampung diperlukan untuk membesarkan seorang kanak-kanak. Kanak-kanak mengharapkan dan memerlukan kita ahli masyarakat untuk menjaga keselamatan mereka. Janganlah kita lepas tangan sehingga terjadi penderaan berlarutan dan kehilangan nyawa.

“Kita semua ada peranan yang amat penting dalam masyarakat iaitu melindungi kanak-kanak daripada didera. Tanggungjawab kita adalah amat besar. Jangan lupa itu adalah amalan dari Allah Yang Maha Esa,” titah baginda.

Selasa lepas, Kamarul Zaman dilaporkan berkata kanak-kanak berusia empat tahun itu dimasukkan ke Hospital Sultan Ismail di sini sejak 23 Dis setelah dilaporkan pengsan di rumah rakan kakak kandungnya di Senggarang sebelum meninggal dunia, Isnin lepas.

Mangsa dijaga oleh kakaknya selepas ibu bapa mereka dihukum penjara kerana kesalahan dadah sebelum diserahkan kepada rakan kakaknya untuk dijaga.

Sehingga kini, lima individu berusia lingkungan 15 hingga 37 tahun sedang direman bagi membantu siasatan termasuk kakak mangsa yang berusia 19 tahun dan suaminya, 37. –AlHijrah Online


PIHAK BERKUASA THAILAND SIASAT PESAWAT AIRASIA MENDARAT DI LANDASAN SALAH

BANGKOK: Pihak Berkuasa Penerbangan Awam Thailand (CAAT) sedang menyiasat insiden penerbangan Thai AirAsia yang mendarat di landasan bukan ditetapkan di Lapangan Terbang Antarabangsa Don Mueang awal bulan ini.

Bagaimanapun, tiada kecederaan serius dilaporkan dalam insiden pada 4 Mei itu namun, CAAT menilai kejadian itu sebagai serius.

Menurut kenyataan CAAT, pesawat Airbus A320-200 itu berlepas dari Ranong pada 12.43 tengah hari (waktu tempatan) dan mendarat di landasan 21L Lapangan Terbang Antarabangsa Don Mueang pada 1.36 tengah hari (waktu tempatan), dan bukan di landasan 21R seperti dijadualkan.

Satu jawatankuasa penyiasatan di bawah Kementerian Pengangkutan dijangka menyelesaikan siasatan dalam tempoh 30 hari, lapor The Nations.

Media tempatan melaporkan dua juruterbang telah digantung tugas sementara menunggu hasil siasatan.

Menurut CAAT, Aeronautical Radio of Thailand (Aerothai), syarikat penerbangan dan agensi berkaitan sudah diarah menyerahkan laporan pengurusan keselamatan bagi mengelakkan kejadian sama berulang.

“Sebaik jawatankuasa penyiasatan menyerahkan laporan, CAAT akan menganalisis data dan menyediakan langkah pencegahan,” jelas CAAT.

Mendarat di landasan salah atau tidak ditetapkan boleh menyebabkan kemalangan. Pada 1979,  Penerbangan 2605 Western Airlines terhempas di Lapangan Terbang Antarabangsa Mexico City selepas mendarat di landasan yang ditutup untuk diselenggara, mengorbankan 72 daripada 89 penumpang dan seorang pekerja penyelenggaraan landasan.–AlHijrah Online


KLINIK DE PALMA SASAR PEMBUKAAN 20 CAWANGAN BARU

KUALA LUMPUR: Klinik De Palma, penyedia rawatan dan perkhidmatan estetik menyasarkan pembukaan 20 cawangan di bandar-bandar utama di seluruh Malaysia dalam tempoh lima tahun akan datang.

Pengasas YPG Malaysia Sendirian Berhad yang memiliki Klinik De Palma, Dr Adrin Kamarulzaman berkata beliau juga mempunyai matlamat untuk menembusi pasaran antarabangsa sambil menghasilkan produk penjagaan kulit berkualiti tinggi yang mampu bersaing atau mengatasi prestasi yang telah ditawarkan oleh jenama terkenal.

Ketika ini Klinik De Palma beroperasi di Ampang Jaya yang dibuka untuk memenuhi keperluan klinik kecantikan diuruskan oleh orang Melayu.

Menurut Dr Adrin, beliau yakin perkhidmatan rawatan kecantikan mempunyai potensi besar dan dengan minatnya terhadap perkara itu ia mampu membawa Klinik De Palma terus berkembang.

Antara kejayaan manis Klinik De Palma setakat ini ialah menerima Anugerah Jenama Pilihan Pengguna oleh World Muslimpreneur.

Dr Adrin berkata anugerah itu permulaan untuk kejayaan yang lebih besar pada masa akan datang.

Beliau dapat pada itu menasihatkan para usahawan lain untuk tidak mudah putus asa, berfikir secara optimis, kelilingi diri dengan orang yang positif, terus menuntut ilmu, dan berusaha untuk meningkatkan diri secara konsisten. – AlHijrah Online


SUAMI DALAM KUARANTIN PUKUL ISTERI KERANA DIHALANG JUMPA ANAK

AMPANG: Gara-gara dihalang berjumpa anak, seorang lelaki berusia 35 tahun memukul isterinya menggunakan tangan dan kayu selain turut mengacu garpu.

Dalam kejadian di rumah mereka di Taman Kosas, Jumaat lalu, suspek yang sedang menjalani kuarantin COVID-19 dilapor dihalang isterinya untuk berjumpa anak kerana bimbang dijangkiti.

Ketua Polis Ampang Jaya, Asisten Komisioner Mohamad Farouk Eshak berkata berdasarkan laporan, pengadu juga mendakwa dimarahi suspek dengan kata-kata kesat.

“Suspek juga turut menghalau pengadu keluar dari rumah. Pengadu mengalami kecederaan luka di lengan kiri dan telah mendapat rawatan di hospital.

“Punca kejadian dipercayai suspek marah tidak dapat berjumpa empat anak berusia lapan bulan hingga tujuh tahun disebabkan pengadu bimbang dijangkiti COVID-19 kerana suspek menjalani kuarantin di rumah. Atas alasan itu, pengadu menghantar kesemua anaknya ke rumah keluarga di Cheras,” katanya dalam kenyataan hari ini.

Susulan kejadian polis menahan suspek dan ditahan reman empat hari sehingga Jumaat ini untuk membantu siasatan.

“Hasil ujian saringan urin suspek didapati positif dadah jenis Methamphetamine.

“Suspek tidak bekerja dan pasangan itu telah berkahwin selama lapan tahun,” kata Mohamad farouk.

Tambahnya kes disiasat mengikut Seksyen 324 Kanun Keseksaan, Seksyen 326A Kanun Keseksaan dan Seksyen 15(1)(a) Akta Dadah Merbahaya 1952. – AlHijrah Online


COVID-19: MALAYSIA CATAT DUA KES BAHARU, TERENDAH SEJAK PKP

PUTRAJAYA: Jumlah kes positif baharu COVID-19 hari ini adalah paling rendah dicatatkan negara sejak pelaksanaan Perintah Kawalan Pergerakan (PKP) dengan hanya dua kes dan tiada penularan dalam negara.

Ketua Pengarah Kesihatan Datuk Dr Noor Hisham Abdullah berkata dua kes baharu itu menjadikan jumlah kumulatif terkini 8,338 kes dengan kebolehjangkitan COVID-19 di negara ini sebanyak 1,206 kes dan kesemua mereka telah diasingkan dan diberi rawatan.

“Daripada dua kes baharu yang dilaporkan itu, satu merupakan kes import yang mendapat jangkitan di luar negara.

“Satu lagi kes yang dicatatkan melibatkan bukan warganegara di mana kes ini dilaporkan di Kuching, Sarawak iaitu kes saringan kepada kontak rapat kes 8303,” katanya pada sidang media harian perkembangan terkini COVID-19 di sini, hari ini.

Bagaimanapun Dr Noor Hisham berkata terdapat satu lagi kes kematian dicatatkan, menjadikan jumlah terkumpul 118 kes atau 1.42 peratus daripada jumlah keseluruhan kes.

Beliau berkata kes kematian ke-118 (kes ke-824) merupakan lelaki warganegara berumur 61 tahun dan mempunyai latar belakang penyakit kencing manis serta komplikasi buah pinggang.

“Beliau juga mempunyai sejarah menghadiri perhimpunan di Seri Petaling. Beliau telah dirawat di Hospital Sungai Buloh pada 15 Mac dan disahkan meninggal dunia pada 10 Jun, 7.03 pagi. KKM mengucapkan takziah kepada keluarga beliau,” katanya.

Terdapat 39 kes telah pulih dan dibenarkan discaj hari ini, menjadikan jumlah kumulatif kes yang telah pulih sepenuhnya daripada COVID-19 sebanyak 7,014 kes.

Dr Noor Hisham berkata pada masa ini sebanyak lima kes positif COVID-19 sedang dirawat di unit rawatan rapi (ICU) dan tiada kes memerlukan bantuan pernafasan.

Pada sidang media itu Dr Noor Hisham turut menyentuh mengenai peningkatan kes kemalangan jalan raya sepanjang tempoh pelaksanaan Perintah Kawalan Pergerakan Bersyarat (PKPB) jika dibandingkan semasa penguatkuasaan PKP.

Katanya mengikut perangkaan dan statistik oleh Jabatan Siasatan dan Penguatkuasaan Trafik (JSPT) Bukit Aman, Polis Diraja Malaysia (PDRM), jumlah kes kemalangan jalan raya ketika PKP Fasa Satu daripada 18 Mac sehingga 31 Mac ialah 5,498 kes dengan 58 kematian.

“Ini bermakna, kadar kemalangan seharian ialah 392.7 kemalangan sehari. Jika dibandingkan, kes kemalangan naik mendadak kepada 738 kemalangan sehari semasa PKPB mula berkuat kuasa pada 4 Mei 2020.

“Data PDRM juga menunjukkan dari tempoh 5 Mei 2020 sehingga 12 Mei 2020, jumlah kemalangan jalan raya ialah  5,904 kes dengan 68 kematian, dan dari 13 Mei 2020 sehingga 9 Jun 2020 pula sebanyak 25,251 kes kemalangan telah direkodkan dengan 231 kematian iaitu 738 kemalangan sehari,” katanya.

Dr Noor Hisham berkata statistik awal bagi kes kemalangan atau trauma yang mendapat rawatan di hospital pula menunjukkan penurunan   65 hingga 75 peratus bagi semua negeri semasa PKP berbanding sebelum bermulanya PKP.

Namun jumlah itu meningkat sebanyak 30 peratus semasa PKPB memandangkan terdapat lebih banyak kenderaan di atas jalan raya, sekali gus menjadi kebimbangan KKM susulan pembukaan semula pelbagai sektor ekonomi, sosial dan lain-lain sektor dalam tempoh PKP Pemulihan (PKPP).

Katanya kemalangan bukan sahaja mendatangkan implikasi serius termasuk kehilangan nyawa dan kecacatan kekal kepada yang terlibat, tetapi juga terhadap perkhidmatan di hospital.

Sehubungan itu beliau menasihati orang ramai supaya berhati-hati di jalan raya dan elakkan memandu sekiranya penat atau tidak cukup rehat. — BERNAMA


TIGA RAKAN SEKERJA MAUT MOTOSIKAL DIREMPUH KERETA TERBABAS

KUANTAN: Tiga penunggang motosikal maut selepas dirempuh kereta yang terbabas di Jalan Besar Felda Jengka 17, Maran dekat sini, semalam.

Ketua Polis Daerah Maran DSP Norzamri Abd Rahman berkata kemalangan pada 6.15 petang itu menyebabkan kesemua mangsa meninggal dunia di lokasi kejadian.

Mereka ialah Fadhil Syah Sulaiman, 19, dan Muhammad Firdaus Zainal Abidin, 20, dari Felda Lepar Utara serta Mohd Ridhwan Mahayadin, 35, beralamat di Felda Jengka 17.

“Semua mangsa yang bekerja di ladang di Felda Lepar Utara dipercayai menunggang motosikal dalam keadaan seiring dan dalam perjalanan pulang ke rumah masing-masing dari Temerloh, dekat sini.

“Semasa di lokasi kejadian, sebuah kereta dari arah bertentangan dipercayai telah hilang kawalan dan memasuki laluan mangsa lalu merempuh mereka,” katanya dalam kenyataan.

Norzamri berkata pemandu kereta iaitu seorang lelaki berusia 51 tahun dari Bandar Jengka pula dikejarkan ke Hospital Jengka kerana mengalami sesak dada.

Kesemua mayat dihantar ke hospital sama untuk bedah siasat manakala kemalangan disiasat lanjut mengikut Seksyen 41(1) Akta Pengangkutan Jalan 1987. —AlHijrah Online


KELUARGA MALAYSIA TEGUH BERSAMA, SAMBUTAN HARI KEBANGSAAN 2022 LUAR BIASA

KUALA LUMPUR: Sambutan luar biasa rakyat pelbagai kaum yang menyertai dan menghadiri acara perbarisan dan perarakan sempena Hari Kebangsaan 2022 di Dataran Merdeka, di sini hari ini berjaya menterjemahkan tema Keluarga Malaysia Teguh Bersama.

Menteri Komunikasi dan Multimedia Tan Sri Annuar Musa berkata jumlah pengunjung yang di luar jangkaan adalah disebabkan keterujaan rakyat selepas dua tahun tidak dapat bersama-sama menyambut acara bersejarah itu secara gilang-gemilang.

“Saya teruja tengok dari malam tadi mereka dah berada di sini dan pukul 5 pagi serta sesudah subuh tempat duduk sudah penuh. Ini sambutan luar biasa, saya juga terkejut 6.45 pagi tadi jalan penuh dengan kenderaan yang diparkir.

“Anggaran saya belum dapat maklumat, saya rasa mungkin 100,000 orang yang hadir… di semua tempat penuh sekali dan kita letak sistem bunyi di sepanjang tiga kilometer (km) perbarisan jadi saya harap mereka dapat mengikuti semua ulasan yang diberikan,” katanya kepada pemberita selepas sambutan Hari Kebangsaan 2022.

Annuar yang juga Pengerusi Jawatankuasa Induk Sambutan Hari Kebangsaan dan Hari Malaysia 2022 berkata pihaknya sangat berpuas hati apabila acara hari ini berjalan lancar dan menyifatkan sambutan kali ini berjaya.

Annuar juga kagum dengan kesungguhan para peserta yang terlibat kerana berjaya melaksanakan persembahan, acara perbarisan dan perarakan seperti yang dirancang.

“Masa juga tepat, mengikut apa yang kita aturkan, dapat menyamakan gerak acara di darat dan pesawat yang terbang dan semuanya tepat pada saat yang ditetapkan,” katanya.

Beliau berkata Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah turut menzahirkan penghargaan dan rasa kagum dengan persembahan yang ditunjukkan peserta.

Perdana Menteri Datuk Seri Ismail Sabri Yaakob juga mengucapkan terima kasih dan tahniah atas kejayaan acara sambutan Hari Kebangsaan 2022 itu yang disempurnakan dengan baik.

“Saya juga mengucapkan terima kasih kepada semua pihak, jawatankuasa induk, jawatankuasa teknikal dan subkomuniti serta semua peserta dan kontinjen yang telah berikan terbaik dan ia sangat membanggakan.

“Mudah-mudahan di masa akan datang kita boleh buat lebih baik dan kita ada satu lagi acara di bawah jawatankuasa ini iaitu sambutan Hari Malaysia pada 16 Sept ini di Melaka,” katanya.–AlHijrah Online


ISU BIN ABDULLAH: TIADA CADANGAN PINDA AKTA BDRA

KUALA LUMPUR: Kerajaan belum bercadang untuk melakukan sebarang pindaan terhadap Akta Pendaftaran Kelahiran dan Kematian 1957 (BDRA) bagi mengelak pertikaian dalam beberapa perkara spesifik susulan keputusan Mahkamah Persekutuan baru-baru ini, kata Menteri di Jabatan Perdana Menteri Datuk Seri Dr Mujahid Yusof.

Beliau berkata ia sebagai menghormati keputusan Mahkamah Persekutuan bahawa anak orang Islam yang dilahirkan di luar ikatan perkahwinan atau tidak sah taraf tidak boleh di bin atau binti dengan nama bapanya.

“Belum ada sesuatu yang ‘solid’ dalam hal ini,” katanya pada sidang media khas bersama Setiausaha Agung Komanwel Patricia Scotland di sini hari ini mengenai hasil lawatan kerja beliau ke Malaysia.

Mujahid berkata demikian ketika diminta mengulas cadangan beberapa pihak yang mahukan Akta BDRA dipinda dengan memasukkan peruntukan khusus berkaitan penamaan anak orang Islam.

Mengulas lanjut, beliau berkata pihaknya akan mengadakan pertemuan dengan mufti untuk membincangkan keputusan Mahkamah Persekutuan itu, termasuk meneliti keperluan menyelaras undang-undang di peringkat negeri.

“Kerajaan hormat segala keputusan, kita anggap sebagai maklumat balas awam. Ini perbezaan pandangan dan pendapat yang ada,” katanya.

Khamis lepas, Mahkamah Persekutuan yang dipengerusikan Presiden Mahkamah Rayuan Datuk Rohana Yusuf dalam keputusan majoriti 4-3, membenarkan sebahagian rayuan Jabatan Pendaftaran Negara (JPN), Ketua Pengarah JPN dan kerajaan untuk mengetepikan keputusan Mahkamah Rayuan pada 2017 yang memutuskan bahawa anak orang Islam yang tidak sah taraf tidak boleh menggunakan nama bapa sebaliknya perlu ‘di bin atau binti Abdullah.’

Menyentuh mengenai agihan pendapatan Tabung Haji (TH) kepada sejumlah 8.71 juta pendepositnya bagi tahun kewangan 2019, Mujahid berkata ia akan diumumkan tidak lama lagi.

Pada April lalu, TH mengumumkan agihan pendapatan sebanyak 1.25 peratus membabitkan pengagihan berjumlah RM913 juta kepada semua pendeposit bagi tahun kewangan 2018.

Sebelum ini, Ketua Ahli Ekonomi Bank Islam Malaysia Bhd Dr Mohd Afzanizam Abdul Rashid dilaporkan sebagai melahirkan keyakinan bahawa TH mampu mengumumkan agihan pendapatan lebih baik berdasarkan prestasi kewangan lembaga itu pada suku ketiga tahun kewangan 2019. — BERNAMA


WANITA TULAR RAYU BANTUAN UNTUK IBU LUMPUH AKHIRNYA DIBANTU

SUNGAI MANIK: “Saya buntu sebab dah buat macam-macam usaha, tindakan buat video sehingga tular tu bukan untuk mencari kekecohan tapi adalah jalan terakhir demi mak.”

Itu luahan hati Diwiyana Mohamed, 37, yang videonya tular di aplikasi Tiktok petang semalam selepas ibu kepada enam anak ini mendakwa permohonan bantuannya lambat diluluskan pihak berkaitan.

Menurut Diwiyana dia langsung tidak berniat untuk menyentuh sensitiviti agama, namun kecewa ekoran ibunya, Selamah Hamid, 73, yang berstatus orang kurang upaya (OKU) dan terlantar masih belum mendapat bantuan daripada Jabatan Kebajikan Masyarakat (JKM) dan Majlis Agama Islam Dan Adat Melayu Perak (MAIPK).

“Sudah macam-macam usaha saya lakukan sampai saya sanggup pecahkan tabung nak beli lampin mak sebab kami memang sudah tiada wang.

“Nak jual 10 biji burger pun susah jadi kami cuba minta badan-badan lain tapi belum ada rezeki waktu itu.

“Kawan saya kata hanya satu benda boleh tolong, sama ada viralkan (tular) atau kau pergi ke gereja untuk minta bantuan sebab kawan beritahu saya kalau minta bantuan di sana terus dapat,” katanya.

Jelas Diwiyana, sebelum membuat video tular terbabit, dia hanya mempunyai RM16 duit akhir dari tabung anaknya untuk membeli lampin pakai buang dan makanan anak-anak.

Duit tersebut katanya, tidak cukup untuk membeli lampin pakai buang ibunya yang nyanyuk dan lumpuh serta tidak boleh berjalan sejak enam tahun lalu.

Diwiyana berkata, sebelum ini dia bersama suami, Taufiq Ikhmal Mohd Yusuf, 25, ibu dan enam orang anaknya termasuk tiga anak dari perkahwinan terdahulu menetap di Cheras, Kuala Lumpur sebelum mereka berpindah ke Sungai Manik, Perak kira-kira dua tahun lalu.

Ujarnya, selepas berpindah, bantuan RM350 dari JKM Wilayah Persekutuan yang diterima ibunya dari 2017 hingga April 2020 sudah tidak lagi diterima.

Diwiyana kemudian terpaksa membuat permohonan baharu dari JKM Perak pada 20 Januari 2021 namun alasan borang permohonan hilang menyebabkan dia terpaksa membuat permohonan kedua 28 Januari 2021.

Namun selepas setahun, dia masih tidak mendapat jawapan daripada JKM menyebabkannya buntu sehingga bertindak membuat video di Tiktok sebagai jalan terakhir yang mencapai sehingga 800,000 tontonan.

Hari ini pelbagai pihak tampil memberi bantuan termasuk pihak JKM dan Exco Pembangunan Wanita, Keluarga, Kebajikan Masyarakat dan NGO Perak, Datuk Dr Wan Norashikin Wan Noordin.

Menurut Wan Norashikin, kelemahan sistem E-Bantuan JKM diakui penyebab bantuan kepada keluarga terbabit tidak diproses awal.

“Permohonan tersebut tidak dapat diproses melalui sistem E-Bantuan JKM kerana namanya berada di dalam senarai penerima JKM Wilayah Persekutuan dan belum lagi dikeluarkan.

“Begitu sistemnya kalau penerima berpindah negeri atau berpindah daerah perlu tamatkan bantuan di JKM lama dan buat permohonan baharu,” katanya.

Ujar beliau, ekoran kekangan sistem tersebut, ibu Diwiyana tidak menerima bantuan JKM dari April 2020 hingga Februari 2022.

Mengakui kekhilafan tersebut katanya, JKM meluluskan bantuan kepada ibu Diwiyana sebanyak RM500 sebulan bermula Mac ini.

Ujar Wan Norashikin, JKM juga akan memberikan kiosk mudah alih yang boleh dilipat untuk Diwiyana dan suaminya berniaga burger.

Selain itu kataya, pegawai psikologi JKM juga akan memberi bantuan kaunseling untuk membantu menangani emosi Diwiyana.

Sejak semalam tular menerusi media sosial luahan seorang wanita yang kecewa apabila usaha mendapatkan bantuan untuk ibunya menerusi JKM Perak dan MAIPK menemui jalan buntu.

Diwiyana Mohamed atau dikenali sebagai ‘Kak Yana’ melalui klip video yang dimuat naik dalam laman media sosial miliknya mendakwa telah membuat permohonan untuk mendapatkan bantuan melalui dua agensi itu sebanyak dua kali. –AlHijrah Online


TIADA LAGI PKP TERMASUK KETIKA AIDILFITRI – PM

BERA: Tiada lagi pelaksanaan Perintah Kawalan Pergerakan (PKP) di seluruh negara, tegas Perdana Menteri Datuk Seri Ismail Sabri Yaakob.

Beliau menegaskan perkara itu berikutan wujud dakwaan sesetengah pihak terdapat kemungkinan PKP menjelang sambutan Hari Raya Aidilfitri tahun ini.

Ismail berkata pihaknya akan memastikan tiada sekatan untuk rakyat pulang ke kampung halaman masing-masing untuk menyambut Aidilfitri.

“Saya pernah umumkan bahawa kita tidak akan buat lagi PKP seluruh negara, negeri dan daerah.

“Sektor ekonomi buka seperti biasa, saya beri jaminan tidak akan akan menutup lagi negara dari segi perniagaan, pergerakan rakyat bebas seperti biasa, tetapi kita fokus kawasan bersasar sahaja,” katanya kepada media selepas Majlis Perjumpaan Bersama Anggota Jabatan Kemajuan Masyarakat (Kemas) di Bera.

Menurut beliau seperti dimaklumkan sebelum ini, kerajaan hanya akan melaksanakan PKP Diperketatkan (PKPD) di kawasan yang kes positif ditahap membimbangkan. – AlHijrah Online


SUBURKAN DIALOG ANTARA NGO DAN KEDUTAAN PALESTIN DI MALAYSIA

KUALA LUMPUR: Majlis Belia Malaysia (MBM) menggesa agar platform dialog disuburkan di antara pertubuhan bukan kerajaan (NGO) dan kedutaan Palestin di Malaysia demi membela hak-hak demokrasi dan kebajikan mereka.

Penolong Setiausaha Agung MBM, Atiqah Syairah Shaharuddin berkata perkara ini penting serta wajar disegerakan, dan rakyat Palestin dilihat semakin dihimpit pasca ‘Deal of Century’ yang bakal menimbulkan lebih banyak konflik.

“Sekarang adalah ruang kesepakatan antara kesemua pihak, yang harus digembleng untuk membantu dan memastikan akses bantuan berterusan kepada golongan yang memerlukan. Jangan sampai yang dikejar tak dapat, yang dikendong berciciran,” katanya dalam satu kenyataan hari ini.

Beliau mengulas mengenai laporan beberapa media sebelum ini mengenai kenyataan Duta Palestin di Malaysia Walid Abu Ali yang mendakwa sumbangan rakyat Malaysia untuk tujuan pembangunan dan pembebasan Masjid Al-Aqsa tidak sampai kepada Jabatan Wakaf Baitulmaqdis yang ditadbir oleh Kementerian Wakaf Jordan dan pihak berkuasa Palestin.

Jelas Atiqah Syairah, pihaknya yakin dan percaya pejabat kedutaan Palestin serta pihak NGO tempatan mempunyai intipati asas dalam mengeluarkan pendapat dan komen, namun demikian, harus wujud satu laras kefahaman antara mereka.

“Antara cadangan awal yang perlu diperbaiki adalah di dalam aspek terma dan syarat bantuan yang dihantar oleh NGO serta rekod dan dokumentasi yang lebih telus.  Hal ini juga tertakluk kepada pihak autoriti yang memberikan ruang sepadan kepada kumpulan NGO serta tidak merumitkan dengan isu birokrasi sumbangan yang disalurkan,” tambahnya. — BERNAMA


JAKIM TIDAK PERNAH LANTIK PERUNDING SIJIL HALAL

PUTRAJAYA: Jabatan Kemajuan Islam Malaysia (Jakim) tidak pernah melantik perunding bagi mewakili jabatan itu untuk menguruskan permohonan sijil halal Jakim, kata Menteri di Jabatan Perdana Menteri Datuk Seri Dr Mujahid Yusof Rawa.

Justeru itu, beliau tidak menolak kemungkinan dakwaan rasuah dalam permohonan sijil halal Jakim dilakukan oleh pihak yang menyamar sebagai perunding.

“Ada banyak kes orang datang kepada saya kata mereka dah minta (sijil) setahun tetapi masih belum dapat. Saya tanya kepada siapa dia minta, dia kata minta dengan orang Jakim.

“Bila kita periksa, orang itu perunding yang hanya mahu keuntungan dan dia tidak ikut prosedur yang betul,” katanya kepada pemberita pada perbincangan Meja Bulat Dan Kelas Induk Tentang Inklusi Halal di sini hari ini. Majlis itu dilancarkan Timbalan Perdana Menteri Datuk Seri Dr Wan Azizah Wan Ismail.

Mujahid berkata permohonan sijil halal tidak dilakukan secara bersemuka, sebaliknya borang dilengkapkan secara dalam talian dengan mengemukakan butiran yang dikehendaki.

“Kemudian kami akan proses dan kalau ada masalah baru panggil pemohon,” katanya.

Bagaimanapun, Mujahid berkata Jakim akan mengambil tindakan tegas jika terbukti terdapat pegawainya sendiri yang menerima rasuah bagi meluluskan permohonan tersebut.

Satu artikel bertajuk Krisis Halal Malaysia diterbitkan oleh laman web Asia Sentinel pada 10 Okt lepas mendakwa kakitangan Jakim mempunyai isu seperti tidak cekap dan masalah integriti dalam urusan proses sijil halal Malaysia.

Artikel berkenaan antara lain mendakwa pegawai Jakim meminta bayaran bagi mendaftarkan premis memproses daging, tidak membantu dan sombong.

Mujahid yang mengulas mengenai artikel itu berkata ia hanya satu dakwaan untuk merosakkan imej Jakim kerana tidak mempunyai bukti yang kukuh terhadap tuduhan tersebut. — BERNAMA


JANA WIBAWA: SEORANG PEGAWAI SPRM ANTARA EMPAT INDIVIDU DITAHAN

KUALA LUMPUR: Suruhanjaya Pencegahan Rasuah Malaysia (SPRM) menahan seorang pegawainya dan tiga lagi individu lain termasuk seorang wanita pada Khamis lepas kerana dipercayai meminta dan menerima rasuah sebanyak RM400,000 bagi mengelakkan siasatan melibatkan kes program Jana Wibawa.

Menurut sumber, wanita berkenaan bagaimanapun telah dibebaskan dengan jaminan SPRM, manakala tiga suspek lain kini direman hingga esok.

Sumber itu juga berkata SPRM kini sedang mengesan seorang lelaki dikenali ‘Datuk Roy’ yang dipercayai perancang utama dalam kes rasuah melibatkan siasatan kes berkenaan.

“Lelaki itu yang berusia lingkungan 50-an sebelum ini pernah dituduh di mahkamah dan dijatuhkan hukuman penjara atas kesalahan rasuah,” katanya kepada Bernama hari ini.

Sementara itu, Ketua Pesuruhjaya SPRM Tan Sri Azam Baki ketika dihubungi Bernama mengesahkan perkara berkenaan.

“SPRM sama sekali tidak akan berkompromi dengan mana-mana pegawainya sekiranya didapati terbabit dalam sebarang kegiatan yang menyalahi undang-undang,” katanya.–AlHijrah Online


PEGAWAI POLIS WANITA TULAR HINA ANGGOTA LAIN DITAHAN KERJA

KUALA LUMPUR: Seorang pegawai polis wanita yang tular dalam satu klip video menghina anggota polis lain telah ditahan tugas bermula minggu lalu.

Menteri Dalam Negeri Datuk Seri Saifuddin Nasution Ismail berkata, setakat ini dua kertas siasatan dibuka di bawah Seksyen 506 Kanun Keseksaan dan Seksyen 186 Kanun Keseksaan.

“Percakapan telah diambil pada 18 Jun lepas dan kedua-dua kertas siasatan tersebut telah dirujuk kepada Unit Siasatan Jenayah Terkelas (USJT) Bukit Aman.

“Pada masa sama, enam kertas siasatan tatatertib dibuka oleh Jabatan Integriti dan Pematuhan Standard (JIPS) Bukit Aman,” katanya.

Beliau ditemui media selepas majlis serah terima tugas dan pemakaian lencana Ketua Polis Negara dan Timbalan Ketua Polis Negara di Pusat Latihan Polis (Pulapol) Kuala Lumpur, hari ini.

Tambah Saifuddin pihak polis mempunyai kaedah dan mekanisme untuk menyiasat perilaku yang boleh menyebabkan ketidaktenteraman serta boleh memberi pesepsi kepada pihak polis.

Sementara itu difahamkan siasatan terhadap pegawai polis wanita itu melibatkan kes video tular memarahi dan mengaibkan pegawai polis di Taman Sri Gombak serta pertengkaran dengan orang awam di tempat letak kenderaan. – AlHijrah Online


FORMAT PEPERIKSAAN SPM 2020 KEKAL- LEMBAGA PEPERIKSAAN

PUTRAJAYA: Lembaga Peperiksaan Malaysia (LPM) menegaskan format peperiksaan Sijil Pelajaran Malaysia (SPM) 2020 kekal seperti sedia ada.

Dalam kenyataan yang dikeluarkan hari ini, LPM merujuk laporan sebuah akhbar mengenai perubahan format peperiksaan SPM pada masa hadapan adalah tidak benar.

“Lembaga Peperiksaan Kementerian Pendidikan Malaysia (LP KPM) tidak pernah membuat sebarang pengesahan berhubung perkara tersebut.

“Tajuk dan laporan akhbar itu menimbulkan banyak kekeliruan kepada orang ramai khususnya calon peperiksaaan SPM 2020,” dalam kenyataan tersebut.

Tambahnya, sekiranya terdapat sebarang perubahan kepada format peperiksaan SPM dan sistem pentaksiran, LP KPM akan memaklumkan secara rasmi kepada orang ramai.

Terdahulu, akhbar berkenaan pada 7 Feb telah menyiarkan laporan  “Wajah Baharu SPM” di muka hadapan, “SPM Bakal Dirombak” di muka surat dua dan “Peperiksaan Boleh Buka Buku” di muka surat tiga.—AlHijrah Online


PEMANDU LORI CEDERA PARAH, TERSEPIT SELEPAS LANGGAR POKOK

HULU LANGAT: Seorang lelaki cedera parah selepas lori dipandunya terbabas hingga melanggar sebatang pokok, di Jalan Hulu Langat Batu 14, di sini petang tadi.

Penolong Pengarah Bahagian Operasi Jabatan Bomba dan Penyelamat Malaysia (JBPM) Selangor, Penguasa Kanan Bomba I, Ahmad Mukhlis Mukhtar berkata, kemalangan tersebut melibatkan mangsa yang merupakan warga tempatan berusia 50-an.

Katanya, pihaknya menerima panggilan kecemasan kira-kira jam 4.05 petang tadi sebelum mengerahkan anggota serta jentera ke lokasi kejadian.

“Kemalangan melibatkan lori satu tan telah hilang kawalan dan melanggar sebatang pokok.

“Mangsa didapati tersepit di bahagian pemandu dan mengalami kecederaan parah,” katanya dalam satu kenyataan hari ini.

Katanya, kerja-kerja mengeluarkan mangsa mengambil masa 30 minit.

Mangsa bagaimanapun berjaya dikeluarkan dan telah diserahkan pada pihak Kementerian Kesihatan (KKM).–AlHijrah Online


PENGANGGUR DIDENDA ROSAKKAN HARTA BENDA MASJID

KUALA TERENGGANU: Seorang penganggur dihukum denda RM2 ribu oleh Mahkamah Majistret Kuala Terengganu akibat melakukan khianat ke atas harta benda masjid.

Tertuduh, Muhamad Dasyryllah Syukur, 36, mengaku bersalah di bawah Seksyen 427 Kanun Keseksaan kerana melakukan khianat kepada harta benda masjid.

Menurut pertuduhan, suspek memecahkan cermin tingkap dan cermin pintu masjid dengan menggunakan batu pada Selasa lalu, di Masjid Hiliran, Kuala Terengganu.

Kejadian itu disedari ahli kariah masjid yang mahu menunaikan solat Subuh pada jam 5.30 pagi pada hari kejadian.

Majistrert Nurdiana Abdul Aziz memerintahkan tertuduh dipenjara selama enam bulan jika gagal membayar denda.

Pendakwaan dikendalikan Asisten Superitendan Mohd Ridhuan Mohina Din manakala tertuduh tidak diwakili mana-mana peguam.—AlHijrah Online


LELAKI BAKAR DIRI MENINGGAL DUNIA

KANGAR: Lelaki yang melecur badan 96 peratus selepas nekad membakar dirinya di Jalan Kampung Syed Omar Bintong, di sini pada malam semalam, disahkan meninggal dunia di Hospital Tuanku Fauziah (HTF).

Perkara tersebut dimaklumkan Ketua Polis Daerah Kangar, Supt Wari Kiew kepada media selepas pihaknya menerima makluman tentang keadaan terkini lelaki berusia 28 tahun itu.

Terdahulu, AlHijrah Online melaporkan seorang lelaki nekad meminum petrol dan membakar diri di dalam kereta gara-gara kecewa selepas mengetahui bekas teman wanitanya mempunyai kekasih lain.

Tambah Wari, keluarganya memaklumkan bahawa mangsa merupakan seorang pesakit psikiatri yang masih menerima rawatan sebagai pesakit luar di Jabatan HTF.

Sebelum ini mangsa dikatakan pernah cuba membunuh diri pada Januari dan Selasa lalu sebelum diselamatkan keluarganya.—AlHijrah Online


AKTIVITI PENJAWAT AWAM SEPERTI BIASA DI PUTRAJAYA

PUTRAJAYA: Aktiviti penjawat awam di pusat pentadbiran Kerajaan Persekutuan di sini berjalan seperti biasa hari ini ketika negara dilanda desas-desus dengan penjajaran semula landskap politik.

Di sebelah pagi terutamanya sebelum waktu puncak pada 8.00 pagi, penjawat awam tiba di kementerian dan pejabat agensi masing-masing untuk memulakan tugas.

Suasana dan pergerakan di kawasan Perdana Putra, yang menempatkan pejabat-pejabat utama seperti Pejabat Perdana Menteri, Pejabat Timbalan Perdana Menteri dan Pejabat Ketua Setiausaha Negara, juga adalah seperti biasa bagi pelbagai urusan.

Kenderaan rasmi yang membawa Timbalan Perdana Menteri Datuk Seri Dr Wan Azizah Wan Ismail dilihat memasuki Perdana Putra kira-kira 8.50 pagi. Kenderaan beliau kemudian dilihat meninggalkan kawasan itu kira-kira pukul 10.25 pagi.

Kenderaan berasingan yang membawa suami Timbalan Perdana Menteri, yang juga Presiden PKR Datuk Seri Anwar Ibrahim turut dilihat memasuki Perdana Putra pada 9.36 pagi, sebelum meninggalkan perkarangan kawasan itu pada kira-kira 10.25 pagi.

Beberapa kenderaan yang membawa menteri-menteri Kabinet turut dilihat memasuki Perdana Putra pagi ini antaranya Menteri Kewangan Lim Guan Eng dan Menteri Belia dan Sukan Syed Saddiq Syed Abdul Rahman.

Menurut seorang pegawai Perdana Menteri, Tun Dr Mahathir Mohamad dijadualkan memasuki pejabatnya hari ini kerana mempunyai jadual yang telah disusun untuknya.

Dalam pada itu, Majlis Perkhidmatan Cemerlang Kementerian Pembangunan Luar Bandar (KPLB) berlangsung seperti dijadualkan di Pusat Konvensyen Antarabangsa Putrajaya (PICC), bagaimanapun menterinya Datuk Seri Rina Mohd Harun  tidak dapat menghadirinya. –BERNAMA


WHO GESA BENUA AFRIKA SEDIA BERDEPAN PENULARAN WABAK COVID-19

KIGALI: Pertubuhan Kesihatan Sedunia (WHO) pada Selasa berkata negara di benua Afrika perlu meningkatkan tahap persediaan dan langkah pencegahan untuk menghalang penularan wabak COVID-19, apabila kes kedua jangkitan disahkan berlaku di benua itu, lapor agensi berita Anadolu.

Kementerian Kesihatan Algeria mengesahkan kes COVID-19 pertama, selepas seorang lelaki warga Itali yang tiba di negara itu pada 17 Feb positif dijangkiti virus berkenaan.

Algeria satu dari 13 negara menjadi keutamaan WHO untuk langkah-langkah persediaan memandangkan ramai penduduk negara itu melakukan perjalanan ke China.

WHO berjanji untuk menghantar pasukan pakar ke Algeria bagi membantu pihak berkuasa kesihatan negara berkenaan.

Pada mesyuarat tergempar dengan menteri-menteri kesihatan Afrika di Suruhanjaya Kesatuan Afrika di Addis Ababa, Ethiopia Sabtu lalu, WHO berikrar membantu negara di benua itu menangani COVID-19.

Pengarah Wilayah WHO untuk Afrika dalam satu kenyataan berkata terdapat jurang mengenai tahap persediaan antara negara di seluruh benua itu.

WHO mendapati tahap persediaan sekitar 66 peratus.

COVID-19, pertama kali dikesan di China pada Disember 2019 dan menular ke lebih 30 negara lain, termasuk Amerika Syarikat, United Kingdom, Singapura, Perancis, Rusia, Sepanyol dan India.

Di China, jumlah kematian akibat wabak itu mencecah sehingga 2,663 orang pada Selasa, dengan hampir 76,700 kes disahkan. — BERNAMA


MASJID SRI MAULANA, PEKAN DIKENAKAN KOMPAUN RM10,000

PEKAN: Pengarah Kesihatan Pahang, Datuk Dr Bahari Tok Muda Awang Ngah mengesahkan notis kompaun RM10,000 dikenakan terhadap Masjid Sri Maulana, di sini, seperti yang tular di media sosial adalah benar.

Lapor Sinar Harian, Dr Bahari memberitahu notis kompaun dikeluarkan Pejabat Kesihatan Daerah (PKD) Pekan atas sebab kegagalan pematuhan prosedur operasi standard (SOP) yang ditetapkan.

“Saya dimaklumkan masjid tersebut tidak mematuhi SOP kerana gagal menyediakan pengimbas kod bar MySejahtera dan buku pendaftaran pelanggan.

“Kompaun dikeluarkan agar masjid lain ambil iktibar dan bayaran boleh dibuat oleh pihak masjid dengan pengurangan sebanyak 50 peratus,” katanya.

Selasa lalu, tular di media sosial satu notis kompaun yang dikeluarkan PKD Pekan di bawah Akta Pencegahan dan Pengawalan Penyakit Berjangkit 1988, pada jam 11 pagi atas nama Pengerusi Jawatankuasa Masjid.–AlHijrah Online


ANCAMAN BOM DI JOHOR: MALAYSIA AKAN TERUS SOKONG PALESTIN

MELAKA: Malaysia akan terus kekal menyokong perjuangan rakyat Palestin biarpun menerima ancaman bom di sebuah pusat beli-belah di Johor Bahru semalam berikutan sokongan negara terhadap Palestin.

Timbalan Perdana Menteri Datuk Seri Dr Ahmad Zahid Hamidi berkata kerajaan sentiasa berjaga-jaga dengan sebarang ancaman diterima namun dalam masa sama menasihatkan rakyat supaya tidak khuatir.

“Pihak polis telah menyatakan itu adalah ancaman yang sengaja dibuat, cuma kita perlu berjaga-jaga dan tidak perlu khuatir pun,” katanya yang juga Presiden UMNO selepas merasmikan Pejabat UMNO Bahagian Tangga Batu di sini hari ini.

Hadir sama Pengerusi Badan Perhubungan UMNO Melaka Datuk Seri Ab Rauf Yusoh, Setiausaha Agung UMNO Datuk Dr Asyraf Wajdi Dusuki dan Ketua UMNO Bahagian Tangga Batu Datuk Rais Yasin.

Semalam, seorang lelaki warga asing disyaki membuat panggilan telefon mendakwa meletakkan bom di pusat beli belah The Mall Mid Valley Southkey dan St Giles Hotel Southkey dengan amaran supaya berhenti menyokong Palestin.

Ahmad Zahid berkata kerajaan akan terus mengumpul derma bagi membantu rakyat Palestin yang terkesan dengan serangan  berlanjutan ke atas mereka sejak sekian lama.–AlHijrah Online


JENAZAH BAYI DITIKAM SELAMAT DIKEBUMIKAN

KEMAMAN: Jenazah bayi lelaki yang maut ditikam ibunya selepas Selasa lalu, selamat dikebumikan di tanah perkuburan Islam Seri Bandi, di sini pagi tadi.

Jenazah bayi seberat 2.46 kilogram itu dikebumikan kira-kira jam 11.05 pagi tadi yang diuruskan Jabatan Agama Islam Daerah Kemaman.

Terdahulu, jenazah bayi lelaki itu dimandikan dan dikafankan kemudian dibawa keluar dari unit forensik Hospital Kemaman pada jam 10.30 pagi bagi urusan pengebumian.

Turut hadir pada majlis pengebumian, Ketua Polis Daerah Kemaman Supt Hanyan Ramlan dan beberapa individu dipercayai ahli keluarga ibu kepada bayi terbabit.

Selasa lalu, AlHijrah Online melaporkan seorang bayi lelaki yang baru dilahirkan ditemui maut dipercayai ditikam ibu kandungnya sebuah rumah di kawasan Chukai, di sini.

Mayat bayi yang cukup sifat itu ditemui dengan kesan tikaman pada bahagian dada kiri.

Ibu mangsa yang merupakan remaja berusia 15 tahun setakat ini dilaporkan masih dalam tahanan reman sementara polis masih memburu lelaki yang dikenali Mohammad Hazuarie Hassan, 20 tahun bagi membantu sisatan.—AlHijrah Online


DUA KANAK-KANAK ROHINGYA DITEMUKAN LEMAS DALAM LOMBONG

ALOR SETAR: Dua kanak-kanak lelaki dari etnik Rohingya yang hilang selepas dikatakan terjatuh ke dalam lombong di Kampung Permatang Kedondong, Tikam Batu dekat Sungai Petani, semalam, ditemukan lemas hari ini.

Mayat Mamod Shukur Belal Hussain, 4, ditemukan sekitar 400 meter dari kawasan tebing lombong itu kira-kira pukul 8.05 pagi manakala Md Nasim Hairul Husson, 6, ditemukan kira-kira 15 meter dari tempat dia dipercayai jatuh pada pukul 2.54 petang.

Ketua Balai Bomba dan Penyelamat Tikam Batu Penolong Penguasa Bomba Mohd Syukri Hashim berkata operasi mencari dan menyelamat kedua-dua mangsa dijalankan selepas pihaknya menerima panggilan kecemasan berhubung kejadian dua kanak-kanak dikhuatiri lemas di kawasan lombong itu pada pukul 9.43 malam, semalam.

Difahamkan kedua-dua kanak-kanak itu adalah pemegang kad Suruhanjaya Tinggi Bangsa-Bangsa Bersatu bagi Pelarian (UNHCR). –AlHijrah Online


Petugas kesihatan terkandas lebih 10 jam

KUALA LUMPUR  – Disebabkan hujan lebat semalam beberapa jalan utama di Gua Musang, Kelantan telah rosak teruk selepas dinaiki air.  Ini menyebabkan tiga kakitangan Jabatan Kesihatan Kelantan bersama-sama kenderaan mereka  terkandas lebih 10 jam di kawasan hutan di Kampung Serasah, Pos Bihai, Gua Musang, lapor Utusan Online.

Menurut portal itu mereka yang terkandas ialah Rusdi Nor, 57, Abdul Basir Ahmad, 48, dan Mohd. Ruswadi Ab. Hamid, 38 yang berada di tempat berkenaan untuk menjalankan tugas mereka sebagai pegawai kesihatan di perkampungan Orang Asli itu sejak tiga hari lalu.

Bagaimanapun semasa dalam perjalanan keluar dari kawasan itu, hujan lebat telah menyebabkan jalan yang digunakan oleh lori balak rosak teruk  dan tidak dapat digunakan sama sekali.

Difahamkan operasi menyelamat dilakukan pasukan keselamatan  yang diketuai  Jabatan Bomba dan Penyelamat Malaysia (JBPM).

Ketua Operasi Balai Bomba dan Penyelamat Gua Musang, Pegawai Bomba Kanan II Hasri Hussin memberitahu, pihaknya segera melakukan operasi menyelamat selepas menerima panggilan kecemasan pada pukul 4 petang.

Katanya, pasukan penyelamat tiba di lokasi mangsa terkandas pada pukul 8.31 malam dan berjaya mengeluarkan mereka pada pukul 10.34 malam.

“Kumpulan tersebut cuba keluar dari hutan berkenaan namun gagal berikutan laluan balak rosak. Ketika mereka dijumpai, mereka sudah tidak bermaya selain cedera ringan,” katanya ketika dihubungi  portal itu.

Beliau memberitahu, operasi tersebut turut melibatkan 12 anggota polis, bomba dan anggota Angkatan Pertahanan Awam Malaysia (APM).


13 TAHUN BERSIARAN, TV ALHIJRAH AKAN TERUS MEMPERKAYAKAN KANDUNGAN ISLAM PELBAGAI GENRE

KUALA LUMPUR: 1 Muharram 1445H genap 13 tahun stesen televisyen Islam utama negara TV AlHijrah bersiaran.

Stesen televisyen di bawah seliaan Jabatan Perdana Menteri dan melapor kepada Menteri di Jabatan Perdana Menteri (Hal Ehwal Agama) memulakan siaran secara rasmi pada 1 Muharam 1432H bersamaan 7 Disember 2010.

Sepanjang tempoh 13 tahun, TV AlHijrah sentiasa berusaha untuk menghidangkan kandungan rancangan yang ‘trending’, terkini, relevan, membaja nurani, mendekatkan dan berkualiti.

Pencapaian TV AlHijrah boleh dinilai menerusi beberapa pengiktirafan terhadap stesen televisyen itu sebagai peneraju penyampaian nilai Islam.

Tahun ini sahaja, tiga anugerah telah diraih TV AlHijrah iaitu ‘Asia Excellence in Islamic & MulticulturalBroadcasting’ di Jakarta, Indonesia; Anugerah Corporate Media Company of The Year-Malaysia di Majlis Anugerah The Middle East Prestige Awards 2022/23; dan Anugerah Perniagaan Terbaik Malaysia (MBBA2023) bagi kategori Program Tanggungjawab Sosial Korporat Terbaik.

Ketua Pegawai Eksekutif TV AlHijrah, Namanzee Harris berkata pengiktirafan yang diterima tidak membuatkan pihaknya selesa malah menjadi inspirasi untuk terus melangkah mendidik masyarakat tentang nilai dan gaya hidup Islam.

Tambahnya sepanjang 13 tahun bersiaran, TV Alhijrah telah memainkan peranan menerbitkan pelbagai kandungan Islam yang bermanfaat serta menjadi rujukan penonton dan tahun ini usaha itu akan dipertingkatkan dengan penawaran program Islam pelbagai genre.

“TV AlHijrah akan memperkayakan penawaran kandungan Islam dalam pelbagai format dan genre serta mempelbagaikan kaedah penyampaian rancangan secara berkesan.

“Justeru, tahun 2023 menyaksikan dua Program Modul Realiti impak tinggi akan dihidangkan buat penonton TV AlHijrah iaitu Akademi Daie Muda YADIM dan Marhaban,” katanya.

Sempena ulang tahun TV AlHijrah juga, sebuah kandungan baru diperkenalkan iaitu Waalaikumsalam yang akan menjadi program untuk penonton muhasabah diri, melihat semula apa yang berlaku dalam kehidupan harian, serta memohon maaf dan memaafkan orang lain.

Waalaikumsalam memulakan siaran khas pada 19 Julai 2023 pada jam 11 malam hingga 12 tengah malam sebelum bersiaran setiap minggu pada hari Jumaat, Sabtu, dan Ahad jam 11.30 malam hingga 12 tengah malam.

Selain itu program bual bicara terkenal TV Alhijrah, Analisis juga akan berwajah baru bermula 31 Julai 2023 sempena ulang tahun TV AlHijrah.

Dengan kandungan yang lebih sarat dengan perbincangan dan kupasan isu-isu semasa, Analisis akan turut bertukar waktu siaran iaitu pada setiap Isnin, 10 malam.

Sementara itu Namanzee berkata, sempena Sambutan Ulang Tahun TV AlHijrah ke 13, stesen tv itu menerbitkan sebuah buku yang diadaptasi dari program ‘Cinta Ilmu’ yang telah bersiaran sebanyak 15 musim di TV AlHijrah.

Buku ‘Cinta Ilmu: Indahnya Hidup Beragama Dengan Ilmu’ dihasilkan agar penonton mudah untuk jadikan rujukan terhadap topik-topik berkaitan fiqah, akidah, dan ibadah.

Namanzee berharap TV AlHijrah akan terus menerima sokongan penonton dan stesen tv itu komited untuk terus berkongsi ilmu-ilmu berkaitan Islam merentasi platform tv dan digital.

Dalam pada itu sempena Awal Muharram, TV Alhijrah akan menyiarkan program-program menarik antaranya Assalamualaikum Khas Ulang Tahun TV AlHijrah dan Maal Hijrah, Quran@114 Maal Hijrah, Peristiwa Hijrah 1445H dan Hijrah Berselawat. – AlHijrah Online


563 GURU TOLAK VAKSIN TERMASUK ALASAN FAKTOR KESIHATAN

JOHOR BAHRU: Sejumlah 563 guru di Johor menolak untuk menerima vaksin dengan alasan atas faktor kesihatan.

Pengerusi Jawatankuasa Pendidikan, Penerangan, Warisan dan Budaya Johor Mazlan Bujang berkata daripada jumlah itu terdapat kira-kira 200 guru enggan divaksin walaupun tidak mempunyai sebarang masalah kesihatan.

Menurutnya, terdapat juga guru wanita yang sedang hamil enggan menerima vaksinasi atas kebimbangan terhadap kandungan serta kesihatan mereka.

“Ada guru wanita yang hamil bimbang suntikan itu memberi kesan dan kita juga tidak paksa mereka. Namun, guru tersebut berjanji mengambil suntikan vaksin selepas bersalin sekali gus menegaskan bukan anti vaksin,” katanya.

Sebelum ini, Tunku Mahkota Johor (TMJ) Tunku Ismail Ibrahim telah mengadakan pertemuan dengan 779 guru pada 27 Ogos lalu selepas Jabatan Pendidikan Negeri Johor (JPNJ) mendedahkan sejumlah guru di Johor menolak untuk divaksinasi.

Mazlan memaklumkan isu guru yang masih ingkar serta menolak vaksinasi akan diserahkan kepada Kementerian Pendidikan bagi tindakan lanjut.

Namun jelasnya, pendekatan berhemah dengan memberi penjelasan dan penerangan berkenaan vaksinasi akan terus dilakukan dalam usaha memberi kefahaman yang jelas kepada mereka.

Sementara itu, Mazlan menjunjung kasih dengan keprihatinan TMJ yang sanggup bertemu guru yang enggan divaksin itu.

“Kita lihat selepas perjumpaan Tunku Ismail jumlah guru menolak vaksin berkurangan dan perjumpaan ini menampakkan kesannya.

“Tunku Ismail semasa pertemuan itu berkongsi pengalaman, suasana (mengambil vaksin) dan memberitahu persepsi dan pendapat baginda sendiri,” katanya.—AlHijrah Online


204 PETUGAS PPV IDCC POSITIF COVID-19

KUALA LUMPUR: Seramai 204 petugas di Pusat Pemberian Vaksin (PPV) Ideal Convention Centre (IDCC), Shah Alam didapati positif COVID-19 hasil ujian saringan yang dijalankan pada 10 Julai 2021.

Menurut Menteri Penyelaras Program Imunisasi COVID-19 Kebangsaan (PICK), Khairy Jamaluddin, ujian saringan beramai-ramai ke atas kesemua 453 petugas di PPV IDCC itu dibuat selepas dua sukarelawan disahkan positif.

Ujar Khairy 400 orang daripada petugas tersebut sudah divaksin, sementara 12 peratus lagi belum divaksin.

“Keputusan Real-Time Reverse Transcription-Polymerase Chain Reaction (RT-PCR) telah menunjukkan kesemua yang positif mempunyai ‘Cycle Threshold’ (CT Value) lebih daripada 35 di mana mereka mempunyai virus yang rendah.

“Sebaik sahaja mendapat maklumat mengenai keputusan saringan pada jam 11 malam semalam, saya telah mengarahkan penutupan IDCC serta merta selama satu hari hari ini supaya kerja-kerja sanitasi dijalankan oleh pihak bomba.

“PPV IDCC akan dibuka semula pada hari esok,” katanya hari ini.

Menurut Khairy mereka yang mempunyai temu janji vaksinasi di IDCC hari ini akan mendapat tarikh yang baru.

Badan Bertindak Imunisasi COVID-19 (CITF) katanya akan terus meningkatkan semua usaha untuk memastikan PPV IDCC adalah selamat bagi menerima kehadiran orang ramai untuk suntikan vaksin pada hari-hari seterusnya.

“Saya ingin menyeru orang ramai untuk hadir ke janji temu mereka di PPV IDCC seperti biasa selepas ini di samping mematuhi SOP dan penjarakan fizikal sepanjang masa, datang mengikut masa yang diberikan dan tidak terlalu awal serta pastikan terus pulang selepas selesai urusan vaksinasi bagi meminimumkan masa pendedahan di kawasan umum.

“Selain daripada langkah yang diambil di PPV IDCC itu sendiri, saya juga mengarahkan PPV lain untuk terus mematuhi SOP yang telah ditetapkan tanpa sebarang kompromi,” katanya.

Tambah beliau berikutan angka kes jangkitan COVID-19 yang tinggi di Lembah Klang, adalah sukar untuk dipastikan sama ada sesuatu jangkitan itu berlaku di IDCC atau di tempat lain.

Namun begitu, sebagai langkah berjaga-jaga, CITF menyarankan kepada mereka yang hadir bagi vaksinasi di IDCC pada 9 Julai pada jam 4 petang ke atas untuk memantau gejala selama 10 hari. — AlHijrah Online


BANJIR KILAT LANDA PULAU PINANG

GEORGE TOWN: Hujan lebat dan angin kuat yang melanda Pulau Pinang pagi ini telah menyebabkan beberapa kawasan termasuk pusat bandar dan perkarangan pusat pentadbiran negeri di Komtar dilanda banjir kilat sehingga menyebabkan kesesakan teruk.

Hujan lebat dan angin kuat yang bermula 11 pagi itu turut menyebabkan puluhan pokok tumbang dan banyak bumbung rumah di kawasan daerah Seberang Perai Utara (SPU), dekat sini diterbangkan angin.

Antara kawasan yang dinaiki air hingga kira-kira 50 sentimeter ialah Jalan Datuk Keramat, Jalan Rangoon, Jalan Magazine, Jalan Transfer, Jalan Anson dan kawasan Tanjong Tokong di bahagian pulau manakala kawasan seberang pula di Bukit Mertajam, Teluk Air Tawar, Pokok Sena serta Kuala Muda.

Banjir kilat itu dilaporkan surut sepenuhnya kira-kira 12.30 tengah hari manakala pokok-pokok yang tumbang dibersihkan oleh pihak berkuasa tempatan.

Pengarah Jabatan Bomba dan Penyelamat Malaysia (JBPM) Pulau Pinang Saadon Moktar berkata pihaknya menerima panggilan kecemasan berhubung kejadian banjit kilat di negeri itu serta ribut yang dilaporkan di beberapa kawasan di SPU.

“Pihak bomba terima panggilan kecemasan berhubung puluhan pokok tumbang dan beberapa bumbung rumah penduduk diterbangkan ribut di kawasan SPU tapi setakat ini tiada mangsa terlibat.

”Pihak bomba sedang memantau situasi dari semasa ke semasa dan kebanyakan pokok tumbang telah dialihkan oleh pihak berkuasa tempatan manakala bumbung rumah penduduk yang rosak akibat dilanda ribut akan diuruskan oleh Jabatan Kebajikan Masyarakat (JKM). Tiada kemalangan jiwa dilaporkan setakat ini,” katanya.

Kejadian ribut itu turut menyebabkan sebahagian bumbung bangunan di Kolej Matrikulasi Pulau Pinang di Pongsu Seribu dekat sini turut diterbangkan ribut, namun tiada pelajar atau petugas di situ mengalami kecederaan.

Sementara itu, seorang mangsa Norhasni Abdul, 60-an berkata keseluruhan bumbung rumahnya di Teluk Air Tawar, dekat sini diterbangkan angin dan menyebabkan air hujan masuk ke dalam rumahnya.

Katanya kejadian itu berlaku sangat pantas dan mereka sekeluarga tidak sempat menyelamatkan barangan dalam rumahnya terutama barangan elektrik.

“Saya baru sampai di rumah ketika hujan lebat kerana balik dari berniaga dan tiba-tiba angin kuat…terus terbangkan semua bumbung rumah, kami tak sempat buat apa-apa dan hanya fikir selamatkan diri sahaja ketika itu.

“Jumlah kerugian saya tak tahu lagi, saya harap pihak berkuasa dapat membantu saya untuk membetulkan bumbung rumah kami secepat mungkin supaya kami sekeluarga dapat tinggal dengan selamat,” katanya ketika dihubungi, hari ini.–AlHijrah Online


PAKAR UNDANG-UNDANG: KERASKAN HUKUMAN AGAR LAMBANG NEGARA TIDAK DIPERLEKEH

KUALA LUMPUR: Penguatkuasaan undang-undang yang lebih ketat perlu dilaksanakan agar lambang negara tidak terus diperlekeh oleh golongan tidak bertanggungjawab.

Pakar Perlembagaan Universiti Islam Antarabangsa Malaysia (UIAM), Profesor Madya Dr Shamrahayu Abdul Aziz berkata, penambahbaikan undang-undang sedia ada berkaitan lambang negara perlu dibuat supaya hukumannya lebih setimpal dan relevan dengan keadaan semasa.

“Kalau hukuman denda seperti RM1,000 agak rendah. Undang-undang tu dibuat pada tahun 60-an. Kita sekarang ni dah tahun 2020.

“Perlulah agensi terlibat tingkatkan hukuman. Mungkin agak kasar untuk kita katakan pemenjaraan itu penting untuk mendatangkan pendidikan kepada mereka yg menghina rukun negara atau jata negara atau apa-apa simbol negara,” katanya.

Dr Shamrahayu berkata berdasarkan Akta 414 iaitu Akta Lambang dan Nama 1963, kesalahan menggunakan nama dan lambang kerajaan dengan tidak wajar hanya memperuntukkan hukuman denda tidak lebih RM1,000.

Katanya tindakan oleh agensi berkaitan terutama Kementerian Perpaduan Negara, Kementerian Pendidikan Malaysia dan Kementerian Dalam Negeri perlu diselaras dalam mendidik masyarakat tentang kepentingan simbol negara.

“Penguatkuasaan tu kita ucapkan terima kasih kepada Menteri Dalam Negeri yang menyatakan dengan tegas bahawa tindakan undang-undang akan diambil.

“Tapi apabila kita melihat tindakan undang-undang itu diambil, undang-undang itu sendiri berkesan atau tidak? Sebab hukumannya agak ringan,” katanya.

Tambahnya, simbol negara merupakan lambang kedaulatan sesebuah negara yang perlu dipertahankan dan penggunaanya secara tidak wajar boleh menyebabkan isu perkauman yang lebih besar.

Katanya, kejahilan tentang undang-undang bukan alasan kepada mana-mana individu untuk menghina lambang kerajaan dan penggunaannya oleh orang awam perlu mendapatkan kebenaran daripada kerajaan bagi sebarang tujuan.– AlHijrah Online.


JKM CARI WARIS BAYI DIBUANG DALAM TONG SAMPAH

MELAKA: Jabatan Kebajikan Masyarakat (JKM) Melaka mencari ibu kandung atau waris kepada bayi perempuan yang ditemui dalam tong sampah berhampiran Flat Langkawi, Pantai Emas Klebang, di sini bulan lalu.

Pegawai Kebajikan Masyarakat Daerah Melaka Tengah Siti Aishah Mohd Noor berkata, bayi yang baru dilahirkan dalam keadaan masih bertali pusat itu telah diselamatkan seperti mana peruntukan Seksyen 17(1)(e)(ii) Akta Kanak- kanak 2001.

“Bayi itu diperintahkan supaya diletakkan pada orang yang layak dan sesuai serta JKM juga menerima kebenaran mengikut Seksyen 15 Akta Kanak-kanak 2001 untuk melakukan siaran akhbar.

“JKM sedang mencari waris kepada bayi itu untuk tindakan lanjut dan waris atau kenalan serta orang awam yang mengenali ibu kandung bayi boleh menghubungi Pelindung Kanak-kanak Daerah Melaka Tengah di talian 06-3333333,” katanya dalam satu kenyataan hari ini.

Media sebelum ini melaporkan seorang bayi perempuan yang baharu dilahirkan ditemukan dalam tong sampah berdekatan Flat Langkawi, Taman Pantai Emas di Klebang Besar, bulan lalu.

Ketua Polis Daerah Melaka Tengah ACP Christopher Patit berkata bayi masih bertali pusat dan uri itu dijumpai seorang pesara dalam keadaan berbalut tuala kira-kira 10.30 malam.

Beliau berkata tiada kecederaan ditemukan pada badan bayi itu dan bayi terbabit kini ditempatkan di Wad Nurseri Penjagaan Rapi Hospital Melaka.—AlHijrah Online


JENAZAH BAYI 38 MINGGU POSITIF COVID-19 SELAMAT DIKEBUMIKAN

KUALA LUMPUR: Jabatan Agama Islam Wilayah Persekutuan (JAWI) berkongsi kisah tentang pengebumian jenazah COVID-19 termuda.

Menurut ciapan Twitter agensi agama itu, jenazah tersebut merupakan bayi lelaki berusia 38 minggu yang telah selamat dikebumikan di Tanah Perkuburan Islam Raudhatul Sakinah, di sini.

Dalam bebenang tersebut memaklumkan bahawa ibu jenazah masih berada di unit rawatan rapi (ICU) selain bapa dan lapan orang adik beradiknya menjalani kuarantin di rumah.

“Ya Allah, sayu hati kami di keheningan malam tadi, kali pertama menerima jenazah COVID-19 termuda bayi lelaki berusia 38 minggu di Tanah Perkuburan Islam Raudhatul Sakinah Kuala Lumpur-Karak, Taman Selaseh.

“Semoga dikurniakan ketabahan buat seluruh ahli keluarga. InsyaAllah, anak kecil ini menanti di syurga, memberikan syafaat buat kedua-dua orang tuanya di akhirat kelak,” dalam bebenang tersebut.

Jumlah jangkitan baharu positif COVID-19 hari ini merekodkan jumlah tertinggi iaitu sebanyak 11,079 kes dalam tempoh 24 jam.

Kes kematian baharu akibat COVID-19 pula mencatatkan sebanyak 125 kes yang menjadikan jumlah kumulatif 6,385 kes.–AlHijrah Online


Malaysia kutuk kezaliman Israel ke atas penunjuk perasaan

KUALA LUMPUR – Malaysia mengutuk tindakan Israel menggunakan peluru hidup, peluru getah dan gas pemedih mata ke atas peserta penunjuk perasaan dalam perhimpunan sempena ulang tahun pertama “Great March of Return” pada 30 Mac.

Kementerian Luar dalam satu kenyataan hari ini berkata
penggunaan kekerasan secara berterusan oleh Israel ke atas penunjuk perasaan
rakyat Palestin yang tidak bersenjata adalah tidak wajar dan tidak boleh
diterima walau dengan apa cara sekalipun.

“Dalam insiden itu, sekurang-kurangnya empat orang awam
Palestin yang tidak berdosa maut dan lebih 300 yang lain dilaporkan cedera.”

“Penggunaan kekerasan adalah tidak wajar. Oleh itu, Malaysia menggesa masyarakat antarabangsa segera bertindak untuk mencegah lebih ramai rakyat Palestin yang tidak berdosa daripada menjadi korban,” menurut kenyataan tersebut.

Tindakan Israel yang langsung tidak menghiraukan laporan “Independent
International Commission of Inquiry on the protests in the Occupied Palestinian
Territory” jelas membuktikan kedegilan kerajaan Israel. – Sinar Harian


JANGAN LUPAKAN SEJARAH PENDERITAAN PALESTIN: TPM

PETALING JAYA: Ketidakadilan, keganasan dan penindasan tidak ada tempat dalam tamadun moden dan generasi masa kini serta masa hadapan perlu komited, dalam menjadikan dunia ini sebagai sebuah tempat yang lebih baik, kata Timbalan Perdana Menteri Datuk Seri Wan Azizah Wan Ismail.

Katanya, berkaitan Palestin, Malaysia sentiasa menganggap Palestin dan rakyatnya seperti rakyat sendiri, dan telah memberikan bantuan berterusan dalam pelbagai bentuk kepada Palestin sejak Malaysia merdeka.

“Ada masanya, kami rasa tidak berdaya apabila melihat kekejaman yang dilakukan terhadap rakyat Palestin. Persidangan ini bertindak sebagai satu platfom untuk kita semua bersama-sama dan membincangkan serta merangka satu pelan yang praktikal dan strategik.

“Ia juga membantu kami menggerakkan bantuan, dan sokongan daripada orang ramai, institusi dan  kerajaan di seluruh dunia, untuk membawa keamanan dan keadilan kepada Palestin,” kata Dr Wan Azizahpada Persidangan Liga Ahli Parlimen Antarabangsa Al-Quds (LP4Q) kali ketiga di sini semalam.

Dr Wan Azizah menyatakan antara mereka yang paling lantang dalam mengkritik Israel adalah dalam kalangan orang Yahudi sendiri.

“Ini termasuklah saintis Albert Einstein, ahli akademik Noam Chomsky dan penulis Alfred Lilienthal. Antara aktivis yang mengerakkan ‘Women Boat for Gaza, termasuklah Zohar Regev dan Yudit Ilany yang adalah rakyat Israel.

Wan Azizah turut menceritakan pengalaman bertemu Zohar Regev, rakyat Israel yang menyertai Boat for Gaza dan sebelum ditahan pihak berkuasa Israel.

“Kita boleh lihat isu Palestin bukanlah hanya isu seorang Palestin atau Arab, tetapi telah menjadi satu usaha yang dijuarai dan sokong oleh masyarakat yang mempunyai kesedaran,” tambahnya.

Timbalan Perdana Menteri berkata, dalam negara-negara menggerakkan usaha ini untuk membawa keadilan kepada Palestin, amat penting sekali generasi muda tidak lupakan penderitaan yang menimpa rakyat Palestin.

“Satu usaha boleh hilang momentumnya apabila generasi muda tidak faham kenapa dan bagaimana ia bermula.

“Mungkin telah tiba masanya kita memperingati apa yang berlaku kepada Palestin dengan menubuhkan sebuah muzium An Nakba.

Beliau berkata muzium itu akan memberikan kefahaman kepada orang ramai sisi buruk sikap manusia dan kepentingan untuk tidak membenarkan ketidakadilan, berulang pada masa hadapan.

“Selain mendidik masyarakat mengenai Palestin, ia juga akan mendidik kita mengenai tragedi seperti ketika Perang Bosnia, genosida Bosnia, genosida Rwanda, pembunuhan beramai-ramai Sook Ching dan Rabaa dan tragedi-tragedi lain yang telah berlaku tidak berapa lama dahulu.

Persidangan dua hari bermula kelmarin dianjurkan LP4Q di bawah naungan Parlimen Malaysia, dengan sokongan beberapa pertubuhan masyarakat sivil termasuklah Pergerakan Belia Islam Malaysia (ABIM), dan Pertubuhan Kebudayaan Palestin Malaysia (PCOM).

Malaysia telah diberikan penghormatan menjadi tuan rumah persidangan kali ini buat pertama kali, selepas dua persidangan sebelum ini diadakan di Istanbul, Turki pada 2016 dan 2018. — BERNAMA


KEMALANGAN LORI KONTENA, BEBERAPA BUAH KERETA DI LEBUHRAYA PANTAI TIMUR

KUALA LUMPUR: Satu kemalangan jalan raya berlaku melibatkan sebuah lori kontena bersama beberapa buah kereta, di Lebuhraya Pantai Timur arah Kuantan, pagi tadi.

Menerusi perkongsian video di laman Facebook menunjukkan beberapa buah kenderaan separuh hancur selepas dilanggar dengan sebuah lori kontena.

Menurut ciapan di Twitter Lembaga Lebuhraya Malaysia, berlaku satu kemalangan antara lori kontena dan beberapa buah kereta di laluan Genting Sempah-Bukit Tinggi di Kilometer 40 arah Kuantan pada jam 10.54 pagi tadi.

Kemalangan tersebut menyebabkan lorong di bahagian kanan dan tengah terhalang.–AlHijrah Online

MENYUSUL LANJUT


ANGGOTA TENTERA MAUT, BAYI SETAHUN CEDERA PARAH

TAIPING: Seorang wanita maut manakala bayinya berusia setahun cedera parah selepas kereta yang dipandunya terbabas di Kilometer 209.7 Lebuhraya Utara Selatan arah selatan, malam tadi.

Mangsa, Norfatiha Mohd Zaini, 28, yang merupakan anggota tentera di Kor Perkhidmatan Diraja disahkan meninggal dunia di lokasi kejadian.

Kejadian tersebut turut menyebabkan dua lagi anaknya iaitu Nur Jannatul Husna, 6, dan Muhammad Iman Rizky, 3, mengalami kecederaan.

Ketiga-tiga beradik itu telah dihantar ke Hospital Taiping untuk dirawat.

Ketua Polis Daerah Taiping, ACP Osman Mamat berkata, kenderaan jenis Proton Saga FLX yang dipandu mangsa dari arah Sungai Petani ke Ipoh itu dipercayai terbabas lalu melanggar pembahagi jalan.

Katanya, pemandu tersebut mengalami kecederaan di kepala dan meninggal dunia di tempat kejadian.

Kes disiasat di bawah Seksyen 41 (1) Akta Pengangkutan Jalan 1987.–AlHijrah Online


TINDAKAN UNDANG-UNDANG TERHADAP PEMANDU LORI, TRELER CUKUP TEGAS – LOKE

NILAI: Tindakan undang-undang yang dikenakan terhadap pemandu lori atau treler yang melakukan kesalahan di jalan raya di negara ini adalah cukup tegas, kata Menteri Pengangkutan Anthony Loke.

Beliau berkata tidak timbul isu kerajaan tidak mengambil tindakan tegas membabitkan pemandu lori atau treler malah pengusaha lori sendiri mengakui tindakan dikenakan sangat ketat.

“Penguatkuasaan dilakukan sepanjang masa dan ketat oleh Jabatan Pengangkutan Jalan (JPJ) terutamanya lori-lori yang membawa muatan berlebihan, kami tahu kebimbangan orang ramai terhadap kemalangan yang berlaku, kami akan terus pantau dan ambil tindakan.

“Ramai kata (tindakan) tidak tegas, dalam peraturan sedia ada memang tindakan dan undang-undang itu cukup tegas. Kalau didapati mengambil lebihan muatan bukan hanya boleh disaman, lori itu juga boleh disita, dilucutkan hak milik mereka,” katanya kepada pemberita selepas menghadiri Program Kerjaya@Pengangkutan di Nilai, di sini hari ini.

Loke berkata pihaknya sentiasa memastikan pendekatan lebih menyeluruh dilaksanakan sebaiknya sebagai keseimbangan dari segi keperluan industri dan keselamatan jalan raya.

Beliau berkata JPJ melakukan pemeriksaan dan penguatkuasaan sebaiknya dan kementerian juga sentiasa memikirkan tindakan lebih efektif demi keselamatan orang awam.

Dalam program hari ini Loke berkata lebih 2,000 peluang pekerjaan dalam sektor pengangkutan yang meliputi sektor udara, darat dan maritim.

Peluang pekerjaan ditawarkan terbuka kepada semua calon termasuk berkelulusan ijazah sarjana muda, diploma, Sijil Pelajaran Malaysia serta sijil kemahiran berpeluang menikmati inisiatif yang berlangsung dua hari bermula hari ini di AEON Nilai.

“Pendekatan ini bagi mendedahkan kepada orang ramai tentang peluang pekerjaan dalam sektor pengangkutan, sudah tentu kita memerlukan ramai pekerja terutamanya pemandu bas dan tren terutamanya di Lembah Klang.

“Bagi pemandu bas kita mahu menjadikan mereka lebih kompeten, elaun serta gaji ditawarkan cukup baik,” katanya.

Antara syarikat terlibat menawarkan peluang pekerjaan adalah daripada Prasarana Malaysia Bhd, Express Rail Link Sdn Bhd (ERL), Keretapi Tanah Melayu Berhad (KTMB), Malaysia Rail Link, Malaysia Airports Holding Berhad (MAHB), Air Asia, Batik Air, MYAirline Sdn Bhd, Ground Team Red serta Malaysia Aviation Group (MAG).–AlHijrah Online


MAHKAMAH PERSEKUTUAN TOLAK PERMOHONAN NAJIB SEMAK KES SRC

PUTRAJAYA: Mahkamah Persekutuan dalam keputusan majoriti 4-1 hari ini menolak permohonan Datuk Seri Najib Tun Razak untuk menyemak semula sabitan dan hukuman penjara 12 tahun serta denda kerana menyeleweng RM42 juta dana SRC International Sdn Bhd.

Keputusan majoriti itu dibacakan oleh hakim Mahkamah Persekutuan Datuk Vernon Ong Lam Kiat.

Hakim Besar Sabah dan Sarawak Datuk Abdul Rahman Sebli yang mempengerusikan panel lima hakim itu membuat keputusan bertentangan.

Anggota panel lain ialah hakim Mahkamah Persekutuan Datuk Rhodzariah Bujang dan Datuk Nordin Hassan serta hakim Mahkamah Rayuan Datuk Abu Bakar Jais.

Najib, 69, yang kini menjalani hukuman penjara 12 tahun itu di penjara Kajang, memohon untuk membatalkan keputusan yang dibuat oleh panel lima hakim Mahkamah Persekutuan diketuai Ketua Hakim Negara Tun Tengku Maimun Tuan Mat pada 23 Ogos tahun lepas.

Najib dalam permohonan semakannya, memohon pembebasan atau pendengaran semula rayuan terakhirnya di Mahkamah Persekutuan.

Pada 28 Julai 2020, Hakim Mahkamah Tinggi ketika itu, Datuk Mohd Nazlan Mohd Ghazali, yang kini hakim Mahkamah Rayuan, telah menjatuhkan hukuman penjara 10 tahun kepada Najib bagi setiap tiga pertuduhan pecah amanah dan tiga pertuduhan pengubahan wang haram, serta penjara 12 tahun dan denda RM210 juta, jika gagal penjara lima tahun, dalam kes penyalahgunaan jawatannya. Mahkamah memerintahkan hukuman penjara itu berjalan serentak.

Pada 8 Dis 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda itu. –AlHijrah Online


ABDUL-MUNIM SOMBAT DIANUGERAHKAN IKON RAHMAH

PUTRAJAYA: Abdul-Munim Sombat Jitmoud, bapa yang memaafkan seorang lelaki yang dituduh terlibat dalam pembunuhan anaknya di Amerika Syarikat dua tahun lalu dipilih sebagai Ikon Rahmah atas sikap belas kasihan beliau yang telah menjadi contoh kepada masyarakat dunia.

Anugerah yang julung kali diadakan itu disampaikan oleh Menteri di Jabatan Perdana Menteri Datuk Seri Dr Mujahid Yusof dalam satu majlis ringkas di Kompleks Islam Putrajaya.

“Saya mewakili rakyat Malaysia melihat oleh kerana tindakannya yang begitu hebat sebagai manusia biasa telah mempromosikan kerahmatan agama Islam yang kebetulan menjadi dasar kepada kerajaan hari ini,” katanya ketika berucap di majlis tersebut di sini hari ini.

Jelasnya, Islam menerapkan keadilan ditegakkan dengan memberi balasan setimpal kepada setiap kesalahan seseorang namun apa yang lebih besar daripada keadilan adalah sifat Rahmah yang bermaksud keampunan dan Abdul-Munim telah memberi contoh tersebut kepada dunia hari ini.

“Di saat dunia melihat Islam dalam perspektif yang negatif, melalui tindakan beliau memaafkan pembunuh anaknya bagi saya itu telah mencerminkan sifat Islam yang sebenar,” katanya.

Abdul-Munim yang memiliki kerakyatan Amerika Syarikat dan berasal dari Thailand, kini berada di Malaysia bagi memenuhi jemputan untuk menyampaikan ceramah di beberapa institusi termasuk di Universiti Islam Antarabangsa Malaysia.

Abdul-Munim berkata banyak pihak sering bertanya bagaimana beliau mempunyai kekuatan untuk memaafkan perbuatan lelaki yang membunuh anaknya, beliau berkata dengan cara mengampunkan lelaki yang membunuh anaknya, diharap lelaki itu berpeluang mengenali Islam.

“Saya juga ingin menasihati umat Islam di Malaysia untuk menjadi contoh kepada dunia dengan terlebih dahulu menjadi muslim yang baik dan mempunyai nilai kekeluargaan yang tinggi mengikut ajaran Islam serta bersifat Rahmah kepada semua makhluk termasuk alam sekitar,” katanya.

Trey Alexander Relford, berdepan hukuman mati selepas mengaku bersalah bersubahat dalam pembunuhan Salahuddin Jitmoud, yang menjadi mangsa rompakan sebelum ditikam ketika menjalankan tugasnya sebagai penghantar piza pada malam April 19, 2015, di Lexington, Kentucky.

Bagaimanapun ayah Salahuddin, Abdul-Munim mengejutkan semua yang hadir di mahkamah termasuk hakim yang tidak dapat menahan air mata apabila beliau memaafkan Relford pada 7 Nov 2017.

Rakaman video saat yang menyentuh hati itu tular dan dilaporkan secara meluas oleh media di seluruh dunia.

Pada masa yang sama, Mujahid berkata untuk tahun hadapan pihaknya bercadang untuk melantik Abdul-Munim sebagai Duta Rahmah dalam membantu usaha kerajaan bagi mempromosi dasar Rahmatan Lil Alamin di seluruh negara. — BERNAMA


REMAJA MAUT, RAKANNYA PARAH KEMALANGAN MOTOSIKAL DI MERSING

MERSING: Seorang remaja perempuan berusia 15 tahun maut, manakala rakannya cedera parah selepas motosikal yang dinaiki mereka dipercayai hilang kawalan lalu merempuh sebuah kereta di Jalan Penyabong, Belukar Juling, di sini, semalam.

Ketua Polis Daerah Mersing Supt Abdul Razak Abdullah Sani berkata pelajar sekolah yang membonceng motosikal jenis Yamaha 125Z itu, meninggal dunia ketika menerima rawatan di Hospital Mersing akibat cedera parah di bahagian kaki dan badan, dalam kejadian kira-kira 2 pagi.

Beliau berkata penunggang motosikal berkenaan yang merupakan rakan sekolahnya, 15, cedera parah di bahagian kaki dan sedang menerima rawatan di hospital yang sama.

“Hasil siasatan mendapati, kemalangan dipercayai berpunca daripada penunggang motosikal yang datang dari arah Penyabong cuba memotong kereta Proton Saga, sebelum melanggar kenderaan tersebut.

“Bagaimanapun, pemandu kereta Proton Saga itu tidak mengalami sebarang kecederaan,” katanya dalam kenyataan hari ini.

Kes disiasat di bawah Seksyen 41 (1) Akta Pengangkutan Jalan 1987.–AlHijrah Online


REMAJA DIDAKWA BUNUH BAYI SENDIRI DIBENAR IKAT JAMIN

PUTRAJAYA: Remaja perempuan yang didakwa membunuh bayi yang baru dilahirkannya dibenar dibebaskan dengan ikat jamin oleh Mahkamah Rayuan hari ini sementara menunggu perbicaraan kes itu.

Panel tiga hakim yang terdiri daripada Datuk Yaacob Md Sam, Datuk Wira Ahmad Nasfy Yasin dan Datuk Hashim Hamzah, membenarkan remaja itu diikat jamin sebanyak RM20,000 dengan seorang penjamin warga tempatan.

Yaacob berkata ikat jamin itu hanya akan berkuat kuasa selepas gadis itu selesai menjalani penilaian psikiatri di Hospital Permai, Tampoi di Johor.

Beliau berkata remaja perempuan berusia 15 tahun itu dan penjaminnya mesti melapor diri di Balai Polis Chukai di Kemaman, Terengganu sebulan sekali sebelum atau pada hari ketujuh setiap bulan sehingga kesnya selesai.

Hakim itu juga berkata remaja itu dan penjaminnya perlu hadir ke mahkamah, melainkan dikecualikan oleh mahkamah dan dia tidak boleh dibawa keluar negara tanpa kebenaran daripada mahkamah.

Beliau berkata sekiranya terdapat sebarang permohonan supaya remaja itu dibawa keluar negara, permohonan itu mesti dibuat di mahkamah tempat pertuduhan itu difailkan.

Sebelum perbicaraan permohonan ikat jamin gadis itu bermula, hakim mengeluarkan perintah supaya identiti gadis itu tidak didedahkan.

Remaja itu telah dihadapkan ke Mahkamah Majistret Kemaman pada 15 Feb lepas atas pertuduhan membunuh bayinya di sebuah rumah di Seri Bandi, Kemaman, Terengganu antara 7 dan 9 pagi pada 8 Feb.

Bagaimanapun, dia tidak dibenarkan diikat jamin sementara menunggu perbicaraan dan permohonannya untuk dirujuk bagi penilaian kesihatan mental turut ditolak oleh mahkamah sama.

Remaja itu kemudian memfailkan permohonan di Mahkamah Tinggi Terengganu untuk menyemak semula keputusan Mahkamah Majistret yang tidak membenarkannya diikat jamin namun ditolak pada 8 Mac.

Mahkamah Tinggi bagaimanapun membenarkan sebahagian permohonan semakan remaja itu dan memerintahkan agar dia dirujuk untuk menjalani penilaian psikiatri.

Dia kemudiannya memfailkan permohonan dibenarkan diikat jamin di Mahkamah Rayuan.

Remaja itu didakwa mengikut Seksyen 302 Kanun Keseksaan yang membawa hukuman mati mandatori, jika sabit kesalahan.

Bagaimanapun, pesalah di bawah umur 18 tahun tidak boleh dihukum mati mengikut Seksyen 97(2) Akta Kanak-Kanak 2001 dan hukuman itu akan digantikan dengan penjara bagi suatu tempoh yang ditentukan oleh Yang di-Pertuan Agong, Sultan atau Yang Dipertua Negeri, bergantung kepada tempat kesalahan dilakukan.

Pada 18 Feb lepas, Jabatan Peguam Negara dalam kenyataan memaklumkan bahawa ia masih boleh menyiasat dan menyemak pertuduhan membunuh terhadap remaja itu yang didakwa menikam bayinya sehingga mati serta menggantikannya dengan pertuduhan lain.

Terdahulu dalam prosiding hari ini, peguam Ramkarpal Singh berkata jaminan perlu diberikan kepada remaja itu kerana dia adalah mangsa rogol dan eksploitasi seksual yang memerlukan perlindungan.

Peguam itu berkata tiada alasan munasabah untuk mempercayai bahawa dia melakukan pembunuhan, sambil menambah bahawa dia mungkin membunuh bayi mengikut Seksyen 309A Kanun Keseksaan yang membawa hukuman penjara maksimum 20 tahun.

Seksyen itu menyatakan mana-mana wanita yang menyebabkan kematian anaknya yang baru dilahirkan apabila keadaan mentalnya terganggu, dia bersalah atas kesalahan membunuh bayi.

Ramkarpal, yang dibantu peguam Sangeet Kaur Deo dan Harshaan Zamani berkata gadis itu kini dalam pemerhatian psikiatri dan penilaian lanjutan di hospital yang akan berakhir pada 22 Mei ini.

Sementara itu, Timbalan Pendakwa Raya Eyu Ghim Siang berkata demi kepentingan gadis itu, dia harus ditempatkan sementara di rumah kebajikan sebelum kesnya dipindahkan ke Mahkamah Tinggi kerana kemudahan yang disediakan oleh rumah kebajikan sesuai untuk remaja itu dan jaminan tidak sepatutnya diberikan.

Sangeet Kaur memberitahu mahkamah bahawa ibu gadis itu tidak dibenarkan menemuinya walaupun ketika dia berada di rumah kebajikan tersebut.–AlHijrah Online


DUA ANAK KANDUNG DIJADIKAN ‘HAMBA SEKS’ BAPA SELAMA TUJUH TAHUN

MELAKA: Seorang lelaki mengaku bersalah di Mahkamah Sesyen di sini hari ini, atas 28 pertuduhan termasuk merogol, melakukan seks luar tabii serta amang seksual terhadap anak kandung sendiri berusia 15 dan 19 tahun.

Suspek berusia 56 tahun membuat pengakuan tersebut selepas semua pertuduhan dibacakan di hadapan Hakim Nariman Badruddin.

Menurut pertuduhan, suspek didakwa merogol kedua-dua mangsa sejak berusia 12 tahun.

Tertuduh didakwa di bawah Seksyen 376 (3) Kanun Keseksaan yang membawa kepada hukuman penjara maksimum 30 tahun dan sebatan jika sabit kesalahan.

Tertuduh juga didakwa dengan enam pertuduhan melakukan seks luar tabii terhadap salah seorang mangsa dan kesalahan tersebut mengikut Seksyen 376B Kanun Keseksaan yang memperuntukkan hukuman penjara maksimum 20 tahun dan boleh dikenakan sebat.

Bapa durjana itu turut didakwa lima pertuduhan mengikut Seksyen 377CA Kanun Keseksaan yang memperuntukkan hukuman penjara maksimum 30 tahun dan sebat.

Tertuduh juga mengaku bersalah melakukan amang seksual fizikal terhadap mangsa di bawah Seksyen 14 (a) Akta Kesalahan Seksual Terhadap Kanak-kanak 2017 dan dibaca bersama Seksyen 16 akta sama, yang mana bagi kesalahan itu tertuduh boleh dipenjara maksimum 10 tahun atau denda atau kedua-duanya sekali sementara Seksyen 16 pula memperuntukkan hukuman penjara maksimum lima tahun dan sebat.

Memetik laporan Sinar Harian, kesemua perbuatan itu didakwa dilakukan di sebuah rumah antara 24 September 2015 hingga 5 September 2022.

Dalam prosiding berasingan, tertuduh turut mengaku bersalah di Mahkamah Majistret kerana melakukan ugutan jenayah dan mendatangkan ketakutan terhadap isterinya dengan menyatakan mahu membunuh mangsa dan anak-anak.

Kesalahan tersebut didakwa di bawah Seksyen 506 Kanun Keseksaan yang membawa kepada hukuman penjara maksimum tujuh tahun atau denda atau kedua-duanya.

Namun kedua-dua hakim menangguhkan keputusan pada Selasa untuk fakta dan hukuman terhadap tertuduh selepas dipohon Timbalan Pendakwa Raya, Anis Najwa Nazari dan Pegawai Pendakwa Asisten Supt Nora Yaacob dalam pendakwaan berasingan.

Mahkamah membenarkan tertuduh diikat jamin RM100,000 bagi semua pertuduhan sementara menunggu keputusan hukuman.

Sementara tertuduh yang tidak diwakili peguam memberitahu kepada mahkamah dia tidak mempunyai wang untuk membayar jaminan selain menghidap sakit kronik termasuk darah tinggi.—AlHijrah Online


LUAH DI MEDIA SOSIAL TANPA LAPOR POLIS ‘BERI KEMENANGAN’ KEPADA PENJENAYAH

KUALA LUMPUR: Budaya membuat bebenang pengakuan dirogol di media sosial tanpa membuat laporan polis terlebih dahulu, merupakan satu tindakan yang tidak bijak daripada mangsa.

Menurut penganalisis jenayah, Kamal Affandi Hashim, tindakan itu dilihat seolah-olah mangsa memberikan ‘kemenangan mudah’ kepada penjenayah berkenaan.

Ikuti laporan penuh yang disediakan oleh wartawan Berita Alhijrah, Hani Hasanuddin.–AlHijrah Online


TUNTUT INSURAN PALSU, LELAKI PUTUS TANGAN DAN RAKAN DIDENDA RM2,000

BUTTERWORTH: Dua lelaki didenda RM 2,000 oleh Mahkamah Munisipal Seberang Perai Butterworth atas kesalahan membuat tuntutan insurans palsu sebanyak RM500,000 pada April 2019.

Majistret Noor Farah Hazwani Osman membuat keputusan tersebut selepas kedua-dua tertuduh Muhammad Akmal Aliff Omar, 29, dan Muhamad Rizal Ahmad, 34, mengaku bersalah atas pertuduhan yang dibacakan semula hari ini.

Mereka dituduh secara bersama telah menipu syarikat The Pacific Insurance Berhad pada 4 April 2019 yang mendorong syarikat itu untuk membuat bayaran tuntutan insurans sebanyak RM500,000 atas tuntutan kemalangan yang tidak wujud.

Tertuduh didakwa melakukan kesalahan tersebut mengikut Seksyen 417 atau Seksyen 511 Kanun Keseksaan yang boleh dihukum di bawah Seksyen 34 kanun sama.

Jika disabitkan kesalahan, mereka boleh dipenjara sehingga 10 tahun atau denda atau kedua-dua sekali.

Kes dikendalikan Timbalan Pendakwa Raya Nurameera Shahrul Azrin, manakala Muhammad Akmal Aliff dan Muhamad Rizal diwakili peguam Lily Syarmeela Asyiqin Hamid.

Semasa prosiding, Lily Syarmeela Asyiqin memohon mahkamah meringankan hukuman kedua-dua anak guamnya dengan alasan ia adalah kesalahan pertama yang dilakukan mereka selain tidak memperoleh sebarang keuntungan hasil tuntutan insurans tersebut.

Malah Muhammad Akmal yang bekerja sebagai pengawal keselamatan dan Muhamad Rizal yang bekerja kampung dengan pendapatan masing-masing RM1,000 sebulan juga perlu menyara keluarga.

Jumaat lalu, kedua-dua tertuduh mengaku bersalah di hadapan Penolong Pendaftar Mahkamah Butterworth, Nigel Jirin di mahkamah sama dan dibebaskan dengan ikat jamin RM3,000 setiap seorang.

Mengikut fakta kes, Muhamad Akmal membuat tuntutan insurans mendakwa Muhamad Rizal telah melanggarnya semasa menunggang motosikal di KM 161.5 Lebuh Raya Utara Selatan sehingga menyebabkan tangan kirinya putus sehingga ke paras bahu.

Bagaimanapun, menerusi hasil siasatan yang dilakukan syarikat yang dilantik pihak insurans, mereka mendapati tiada kemalangan berlaku melibatkan motosikal dan kereta sebaliknya Muhamad Akmal terbabas sendiri dan melanggar penghadang jalan sehingga menyebabkan tangan kirinya putus. –Alhijrah Online


MANFAAT STRATEGI PEMASARAN DALAM TALIAN

KUALA LUMPUR: Pemasaran dalam talian mampu membantu sesebuah perniagaan meraih keuntungan berlipat kali ganda.

Oleh itu amat penting untuk para usahawan memberi tumpuan merangka strategi pemasaran menggunakan platform digital.

Pengasas Million Dinero Group Sendirian Berhad, Datuk Jamal Syazwan Jamaludin berkata beliau memulakan strategi pemasaran dalam talian pada 2019 dengan menggunakan platform Facebook dan berjaya meraih peningkatan jualan yang ketara.

Ujarnya melalui jualan dalam talian, beliau berjaya mendapat pelanggan dari Singapura, Indonesia, dan Brunei.

Jesteru beliau berharap para usahawan untuk memanfaatkan pemasaran dalam talian dengan sebaiknya untuk mengembangkan lagi perniagaan dan menambah jumlah jualan.

Berbekalkan pengalaman yang dimiliki, Jamal berkata syarikatnya yang berpangkalan di Simpang Ampat, Pulau Pinang kini menawarkan perkhidmatan pemasaran internet untuk para usahawan yang memerlukan bimbingan.

Syarikat itu juga telah mendapat pengiktirafan World Muslimpreneur atas kecemerlangan dalam perniagaan.

Jamal berkata anugerah itu menjadi dorongan untuknya dan pasukan terus mencapai pelbagai kejayaan dan membantu mereka yang memerlukan. – AlHijrah Online


COVID-19: 69 KES BAHARU DICATAT, SATU KEMATIAN

PUTRAJAYA: Kes baharu positif COVID-19 kekal pada dua angka dengan 69 kes baharu dicatatkan setakat pukul 12 tengah hari ini, menjadikan jumlah kumulatif kes dalam negara setakat ini ialah 6,071 kes.

Ketua Pengarah Kesihatan Datuk Dr Noor Hisham Abdullah berkata daripada jumlah kes baharu itu, sebanyak 12 kes adalah kes import manakala 57 lagi merupakan kes penularan tempatan.

Menurutnya hari ini juga terdapat 39 kes yang telah pulih dan dibenarkan pulang ke rumah dengan jumlah kumulatif sembuh adalah 4,210 kes iaitu 69.3 peratus daripada jumlah keseluruhan kes manakala 37 kes sedang dirawat di Unit Rawatan Rapi (ICU), dengan 14 kes memerlukan bantuan pernafasan.

“Oleh itu, jumlah kes aktif dengan kebolehjangkitan COVID-19 adalah 1,758 kes. Mereka telah diasingkan dan diberi rawatan,” katanya pada sidang media mengenai perkembangan terkini COVID-19 di sini, hari ini.

Sementara itu Dr Noor Hisham turut memaklumkan bahawa hari ini terdapat satu kes kematian dilaporkan menjadikan jumlah kumulatif kes kematian COVID-19 di Malaysia 103 kes atau 1.69 peratus daripada jumlah keseluruhan kes. — BERNAMA


GEMPA BUMI TURKIYE: SELEPAS HILANG ISTERI DAN DUA ANAK, LELAKI NEKAD SELAMATKAN MANGSA LAIN

GAZIANTEP: Enggan orang lain turut merasai bagaimana peritnya kehilangan orang tersayang, seorang lelaki berusia 52 tahun nekad menyelamatkan seramai mungkin mangsa dari sebuah bangunan yang runtuh dalam bencana gempa bumi pada 6 Feb lepas di Nurdagi.

Sambil mengawal perasaan sedihnya, Bayram Icue dan beberapa mangsa lain yang terselamat berjaya mengeluarkan kira-kira 20 orang dari kompleks pangsapuri tujuh tingkat yang didiami mereka dan terletak berhampiran Stadium Nurdagi.

Menceritakan kisahnya kepada Bernama dengan bantuan penterjemah tempatan Arif Ardag, Bayram berkata ketika kejadian, beliau dan isterinya berlari ke tingkat bawah apabila sebahagian daripada bangunan itu tiba-tiba runtuh yang memisahkan beliau dengan isteri dan kedua-dua anak lelaki mereka.

“Selepas saya berjaya keluar dari runtuhan bangunan itu, saya dapat tahu isteri dan kedua-dua anak kami telah terkorban.

“Jadi, saya buat keputusan untuk selamatkan orang lain, saya tidak mahu mereka turut merasai keperitan apabila kehilangan orang tersayang seperti saya,” katanya.

Bayram juga berkata ia bukanlah satu keputusan yang mudah kerana beliau terlalu ingin mencari jasad isteri dan anak-anak mereka.

“Ia suatu dilema, yang mana satu harus saya dahulukan namun saya memilih untuk menyelamatkan mangsa yang masih hidup,” katanya.

Bayram berkata ketika gempa bumi kedua berlaku, gegarannya begitu kuat sehingga menyebabkan seluruh lantai bangunan jatuh di atas satu sama lain seperti lempeng dan pangsapuri itu hanya tinggal dua tingkat.

“Sesetengah mangsa yang saya selamatkan cedera parah, muka mereka bengkak teruk dan hampir tidak dikenali,” katanya.

Beliau berkata bangunan pangsapuri itu memiliki 22 unit kediaman dan rumahnya berada di tingkat paling atas.

“Hampir 90 orang berada di dalam bangunan itu pada malam kejadian dan hanya segelintir yang terselamat. Selepas hampir 10 hari, rasanya hanya seorang lagi masih hilang serta terperangkap di bawah runtuhan.

“Isteri serta kedua-dua anak lelaki kami sudah dijumpai oleh anggota penyelamat tempatan dan saya telah mengebumikan mereka dua hari lepas,” katanya. –AlHijrah Online